text:
द्वितीय मण्डल
अतिथिगणक दुग्धपानक पश्चात् परिचयक क्रम पूर्ण कायल गेल ।
शाश्वती आ ऋजिस्वा प्रणिपात क'पुनः अपन आसन पर बैसि गेलि ।
सभ अपन अपन नियत स्थान पर बैसल छलाह । मंत्राक्ष सेहो आबि क'बैसि गेल छलाह ।
धवल-धवलित श्मश्रुल आकृतिक संग श्वेत कम्बलक वर्ण,एकाकार भ' क' आगत अतिथिगणकें गिरी-शिखर जकाँ गरिमामय बना रहल छल ।
किछु काल पूर्व संपन्न भेल सांध्य तथा पौर्णमास यज्ञक कुंडसँ, समिधा पड़ला सँ, स्वयं भगवान् वैश्वानर अपन वहिन-दृष्टिसँ यज्ञशालामे बैसल सभकें आशीर्वाद द' रहल छलाह बीच-बीचमे ।
बाहर सोमदेवक अविरल ज्योत्सना-प्रवाहमे पर्णकुटी एखन एकटा कृष्ण-द्वीप जकाँ लागि रहल छल ।
महर्षि ऋतुर्वितक यग्य-शाला, सरस्वती तट पर बसल एही ऋषि-ग्राममे सभसँ पैघ अछि, जाहिमे समस्त ऋषिग्रामक नर-नारी एक संग बैसि सकैत अछि,एखन बैसल छथि ।
एहि याग्यशालाक चारुकात ओसारा अछि जे ग्रीष्मकालमे खुजल रहैत अछि किन्तु शीतकालमे ओकरा बंद क'देल जाइत अछि आ सुरक्षा सेहो ।
यज्ञ-कुंडक घ्रितांक सुगंधि, निकटक पाकशालामे बनी रहल प्रिषदक सुवाससँ मिली क'वातावरणकें मादक बना रहल अछि । सुगंधिमय बना रहल अछि।
आगत अतिथिगणक संगहि सभ प्रसन्न छथि ।
बीच-बीचमे अग्निकुण्डक ज्योति-शिखा समस्त पर्णकुटीकें आलोकित क' जाइत अछि ।
महर्षि आंगिरस ऋतुर्वितक गंभीर स्वर मुखरित भेल-'आइ सरस्वती तटक लेल महान सौभाग्यक विषय थिक जे सप्तसैन्धवक प्रायः समस्त मूर्धन्य एवं वरेण्य ऋषि-महर्षिगणक पदार्पण एही भुमिकें पवित्र बनयबा लेल भेल अछि। आजुक दिन धन्य भेल आ हमसभ कृतार्थ भेलहुँ । एहि सरस्वति तटक दिससँ एहि महर्षिलोकनिक अभ्यर्थना आ स्वागत करैत हम अपार आनन्दक अनुभव करैत छी ।'
एक निमिषक लेल महर्षि मौन रहलाह,फेर बजलाह-'सरस्वती तटवासीक लेल ई निवेदन करैत हम अतीव गौरवक अनुभव करैत छी जे सप्तसिन्धुक एही ब्रह्मर्षि देशकें हमरा सभक जे प्रातः स्मरणीय महर्षिलोकनि-गृत्समद,वामदेव,अत्रि,वशिष्ठ,विश्वामित्र एवं भारद्वाज पावन बनौने छलाह ,हुनके वंशज विभिन्न ऋषि-महर्षि आइयो एही सप्त-सैन्धवक शोभा बाधा रहल छथि ,जे अपन दर्शन देबाक लेल पधारने छथि । काल्हि अनाध्याय रहत आ गोष्ठी आयोजित होयत। संगहि कल्हिसँ प्रारंभ होब' बल अग्निष्टोम यग्यक पूर्णाहुति हमरा सभ सविध संपन्न करब ।'
महर्षि रितुर्वितक चुप भ' गेल पर मंत्राक्ष अंजलिबद्ध भ' ठाढ भेलाह, बजलाह-'भगवन ! आज्ञाक याचना अछि, एकटा सन्देश अछि ।'
-आज्ञा अछि,प्रस्तुत करू ।' महर्षि ऋतुर्वित कहलनि ।
-'भगवन!'-मंत्राक्ष कहलनि -'महिर्षिगणक पावन चरणमे राजा असंग प्रणिपात निवेदित कयलानि अछि आ… ।
महर्षि रितुर्वितक चुप भ' गेल पर मंत्राक्ष अंजलिबद्ध भ' ठाढ भेलाह, बजलाह-'भगवन ! आज्ञाक याचना अछि, एकटा सन्देश अछि ।'
-आज्ञा अछि,प्रस्तुत करू ।' महर्षि ऋतुर्वित कहलनि ।
-'भगवन!'-मंत्राक्ष कहलनि -'महिर्षिगणक पावन चरणमे राजा असंग प्रणिपात निवेदित कयलानि अछि आ… ।
-किन्तु बीचमे स्थानीय ऋषि आत्री ऋजाश्व प्रश्न केलनि-की असंगक राजाक रूपमे अभिषेक भ'गेलनि,जे एहन संबोधन करैत छी |
आत्री ऋषि ऋजाश्वसँ सभ कियो परिचित अछि । हुनक स्वभावे अनर्गल स्वीकार करबाक नहि अछि ।
सभ मंत्राक्ष दिस ताके लागल ।
-'क्षमायाचना ऋषिवर!' मंत्राक्ष बाजलाह-'असतर्कतामे हम राज शब्दक प्रयोग क' गेलहुँ ...राजा वितिहोत्रक निष्क्रमणक पश्चात आ राजा अतिध्रितिक उत्तराधिकारी होयबाक कारणे राजकुमार असंगे राजदंडक उत्तराधिकारी हेताह ने? आ ओही दायित्वकें ओ समितिक -'ई त्रुटि -ए थिक ,कियैक तँ ई घोषणा करबाक समिति-ए कें अछि आ सेहो अभिषेक भऽ गेलाक पश्चाते।' आत्री ऋजाश्व कहलनि ।
-'अभिषेको तँ निश्चिते अछि कि ने?मंत्राक्ष प्रश्न कयलनि|
'अभिषेक निश्चित अछि, किन्तु, राजा तँ निर्णीत नहीं छथि ने?'
'किन्तु आब तँ ओ परम्परा नाहि रहल ने जे अंतिम क्षणधरि केओ राजा बनि जाइत छल , आब तँ कौलिक-परम्परे चल'लागल अछि। आ ताहूमे राजकुमार असंग,सदस्य लोकनि आ समितिक सभसँ समर्थन-याचनामे लागियों गेलाह अछि।' मंत्राक्ष कहलनि ।
-'ई तँ परंपरा बदलि गेल अछि तें,नहीं तँ राजा अतिधृतिक एक वंश पूर्वधरि कौलिक नहीं होइत छल,आ ताहि स्तिथिमे समितिक निर्णय भ'गेलाक उपरान्ते क्यो समर्थन-याचनामे जाइत छल आ तखन अभिषेक होइत छलैक ।'
-'क्षमा -याचना भगवन!' - मंत्राक्ष कहलनि -परिवर्तित परम्पराक आधारे पर तँ राजकुमार एम्हर याचना-कार्यमे सेहो लागि गेलाह अछि आ राजदण्डकें सेहो सम्हारि लेलनि अछि एखन जे परिस्थिति उत्पन्न भ'गेल अछि ताहिमे ई अति आवश्यको छल ।'
परिस्थिति आ आवश्यक शब्द दिस लोकक ध्यान गेल । सभ उत्सुक भ' उठल ।
आगत अतिथि लोकनिकें छोडि क',समस्त उपस्थितिकें ज्ञात अछि जे राजकुमार असंग,प्रधान सेनानी आटव्य आ सोमाश्व मंत्राक्षमे कतेक घनिष्ठता अछि । आ धेनुहरणक पश्चातो गविष्ठी युद्ध नहि भेल, जाही कारणे राज वीतिहोत्र राज्यचुत कायल गेलाह आ निष्काशन भेटलनि ,ताहि प्रसंगमे की भ' रहल अछि, तकर उत्सुकता सभकें छलैक ।
यद्यपि ई उत्सुकता वा युद्धक लालसा एहि ऋषिग्राममे बहुत कम अछि, ऋषिलोकनिकें अथवा ब्रह्मचारी बटुक लोकनिकें श्रुति-कार्यसँ अवकाशे नहि भेटैत अछि। तैयो पूर्व संस्कारक आधार पर,जाहि समय युद्धमे,विशेषतः गविस्ठी युद्ध में सभ उत्साह सँ भाग लैत छलाह--एहू सभ बातक उत्सुकता रहैत अछि
ई उत्सुकता ग्रामांचलमें अधिक रहैत अछि । आ ग्रामंचलक एखन एते क्यों नहि छल । अतः एही प्रसंग अधिक बात एखन नहि भेल।
-'केहन परिस्थिति ?' महर्षि ऋतुर्वित पुछलनि।
मंत्राक्ष एक क्षण चुप रह्लाह। संभव सोचैत रहलाह जे एखन कहल जाय अथवा नहीं । महर्षि ऋतुर्वितक आज्ञा भ' गेल अछि । तेँ कहब आवश्यक । बजलाह-'एही कुरु जन्पदक निर्माण कहियो विभिम्म जनकें मिलाकें भेल छल ,जाहिमे भारत,त्रित्सु ,क्रिवि आ पुरुजन छथि, एहिमे किछु वैमनस्य भ' रहल अछि,दोसर दिस धेनुहरण भ'गेलाक पश्चातो हमरा सभ एखन धरि गविष्टि-युद्ध नहीं क' सकलहुँ,ई कलंक तँ लागले अछि,एकरो धोबाक अछि...राजकुमार असंग एखन एहि सभमे अतिव्यस्त छथि आ तेँ विवशतावश स्वयं उपस्थित भ' आगत महर्षिलोकनिक दर्शन-लाभ नहीं उठा सकलाह,ओ काल्हि प्रातः सेवामे उपस्थित हेताह,तत्काल प्राणिपातक संग हुनक निवेदन छनि जे…।'
-'किन्तु'-बीचमे आगत महर्षि वामदेव्य श्रुतिधृति,जे कुमा तट सँ आयल छथि,बाजि उठलाह-एम्हरूका राजन्य घृष्ट होइत छथि,लगैत अछि, स्वयं नहीं आबि ऋषि-महर्षि सभक निकट संवाद पठबैत छथि। ओम्हर,कुमा ,वितस्ता दिस एखनो वैह पुरान प्रथा अछि, राजकें स्वयं आयब पड़ैत छैक, अपन संवादक लेल,दैत्य,अपराध मानल जाइत अछि । एम्हर अनेक नव बात देखबा लेल भेटल ।'
अग्निकुंडमे प्रकाश बढि गेल छल । सभ देखलक महर्षि वामदेव्य किछु असंतुष्ट भ'गेल छथि ।
-'अंतर तँ भइये रहल अछि महर्षि वरेण्य ।' महर्षि ऋतुर्वित कहलनि --एहि प्रसंग,एम्हरो यैह प्रथा अछि,किन्तु राजकुमार असंगाक अल्पवय आ अल्पज्ञताक कारणे जे अपराध भेल अछि,ताहि लेल हम क्षमाप्रार्थी छी,कियैक तँ ओ एही गुरुकुलक शिष्य छथि।'
-'आ फेर जनपद-वैमनस्यक विवशतो भ' गेल अछि, महर्षिकें क्षमादान देबाक चाही-आगत गृत्समदेय महर्षि अरिष्टनेमि, जे आगातलोकनिमे वयोवृद्ध होयबाक कारणे आजुक पौर्णमास यग्यक ब्रह्मा सेहो छलाह तथा जे सुवास्तु तट सँ आयल छलाह, बिहुँसि क' पुछ्लनि--ई असंग के छथि ?'
आगतलोकनिक संगहि महर्षि ऋतुर्वितकें सेहो ज्ञात छनि जे महर्षि अरिष्टनेमि अल्पभाषी छथि। आ ब्रह्मा हेबाक कारणे नहि ,वयोवृद्धो होयबाक कारणे सेहो हुनक बहुत सम्मान छनि, आ वैह एखन एहि प्रसंगके समाप्त करय चाहैत छथि। ई सभ क्यो जानि गेलाह ।
आगत ऋषि-महर्षि सेहो जनैत छथि जे महर्षि अरिष्टनेमिक इच्छा-विरुद्ध किछु करब बा कहब संभव नहीं अछि। समस्त सप्त-सैन्धवमे हुनक सम्मान अछि । ओ मंत्र-दर्शन तँ करिते छथि,संगहि हुनका जतेक मंत्र कंटस्थ छनी,ततेक प्रायः एहि ब्रह्मर्षि देशमे आन ककरो नहीं । हुनका इतिहास आ परम्परा-प्रथाक सेहो गंभीर ज्ञान छनि । ई बहुतोकें ज्ञात अछि ।
वामदेव्य श्रुतिधृति सेहो चुप भ' गेलाह । महर्षि अरिष्टनेमिक विरोध करबाक ध्रिष्टता अथवा साहस किनकोमे नहि छनि |
मंत्राक्षकें प्रसन्नता भेलनि । महर्षि ऋतुर्वित्कें सेहो नीक लगलनि,ओ शीघ्रता सँ उत्तर देलनि-'राजकुमार असंग छथि पूर्व राज भरत-त्रित्सुक साहदेव्य सोमक केर पुत्रक प्रपौत्र राजा अतिधृतिक द्वितीय तान्व (औरस) पुत्र आ निष्काषित राजा वितिहोत्रक अनुज सहोदर ।'
-एम्हर लगैत अछि -महर्षि अरिष्टनेमिक कहलनि -राजा निर्वाचनमे कौलिक परंपरा बद्धमूल भ'गेल अ छि ...' 'ओम्हर सुवास्तु दिस एखनो एहन नहीं भेल अछि '। ओम्हर एखनो सर्वश्रेष्ट योद्धे राज चुनल जाइत अछि । आ से क्यों भ' सकैत अछि ,ई आवश्यक नहीं जे ओ विगत राजके पुत्र हो |
-एम्हरो यैह परंपरा छल-महर्षि ऋतुर्विक कहलनि -वृद्ध राजा अतिधृतिक एक पीढ़ी पूर्व सँ येह परंपरा चल' लागल अछि। ओन राजकुमार असंगो श्रेष्ठ अश्ववाहक,रथचालक,तथा योद्धा छथि,आखेटमे पाटु छथि,दृष्टि सेहो व्यापक छनि…।'
-'आ मंत्र-अभ्यासमे?' महर्षि श्रुतिघृति पूछ्लनि ।
-'मंत्र-अभ्यासो प्रसंसनीय छनि ,ओन एहिमे निपुण छलाह निष्काषित राजा वीतिहोत्र। '
-'कियैक भेल निर्वासन ?'
-'धेनु-हरण भेल पर ओ गविष्ठ युद्ध नहि केलनि,तें ।'
-'कायिक नहि युद्ध केलनि?'
-'यैह ज्ञात नहीं भ' सकल। आ ने ओ के प्रकटे केलनि। तें समिति राज्य्चुतिक निर्णय लेलक।' महर्षि ऋतुर्विक उत्तर देलनि ।
-'निर्णय तँ उचिते लेल गेल। किन्तु हरण के कयने छल ? अनास दस्यु सब?'
-'महर्षिक अनुमान सत्य अछि ।'
-'एम्हर लगैत अछि -अरिष्टनेमि पुछ्लनि -दस्युक उपद्रव एखनो बहुत अछि ?'
-'दस्यु सभक संख्यो तँ एम्हरे अधिक छल,बहुत तँ अनेक युद्धमे मारल गेल ,बहुत भागि गेल आ जे शेष बचल ताहिमे बहुत दास भ' गेल अछि ; अनुगत ।
किछु दस्यु एखनो दूर-दूरन्तरमें बसल अछि, यद्यपि आब ओहो सभ आर्यलोकनिक मित्र बनल जाइत अछि,कहियो उत्पात भैये जाइत अछि ।'
-'ओकरा भगा किये नहि देल जाइत अछि ? की कुरु जनपद निर्बल अछि ?' श्रुतिधृति पुछलनि । महर्षि ऋतुर्वितक ध्यान एही दिशामे, एही सँ पूर्व कहियो नहि गेल रहिन । श्रुति,यज्ञ आ गुरुकुल अतिरिक्त हुनक ध्यान आई कोनो दिशामे अछियो नहि । अपितु यैह स्थिति समस्त ऋषिग्रामक अछि । ऋषिग्राम पहिने अलग नहि होइत छल । एखनो सुवास्तु,कुम-क्रुम तथा वितस्ता आ अक्खिनी तट पर ऐना नहि होइत अछि । पहिने जकाँ सहजीवनक क्रम अछि । आ पहिने जकाँ जन श्रुति-अभ्यास आ युद्ध-कार्य संगहि चला रहल अछि । एके संग ब्राह्मण,क्षत्रिय आ वैश्य कर्म करैत अछि । एही सरस्वती तटक बात किछु दोसरे भ' गेल अछि । एतय अयलाक बाद सँ ऋषि-महर्षि सभक कार्य मात्र श्रुति-कार्य रही गेल अछि । युद्ध आ पशुपालन अथवा कृषि-कार्य छुटिये जकाँ गेल। छूटैत चलि जा रहल अछि ।
ई कार्य रहि गेल ओकरासभक जे तट पर बसल एहि ऋषि-ग्राम सँ अलग हँटिक' ग्रामांचलमे रहित अछि ।
सरस्वती तटक ई परंपरा महर्षि वशिष्ठ-विश्वमित्रक समयेसँ चलल आबि रहल अछि, जखन सँ हुनका सभकें अलगसँ सरस्वतीक निकट, तट पर बसाओल गेल छल । कुरुग्रामंचल बसल छल ओहिसँ कनेक उत्तर हँटिक '। ई व्यवस्था,ऋषि सभकें अभिसिंचनक सुविधा अधिक भेटनि,एकरे ध्यान में राखिके कायल गेल छल । एकरा अतिरिक्त,ऋषि सभमे ता नियमित स्नानक परंपरा सेहो बद्धमूल भ' गेल छल ।
एही सभ कारणसँ ग्रामांचल आ ऋषिग्रामक जीवन-पद्धति में अंतर आबि गेल अछि
महर्षि ऋतुर्वितक ध्यान एहिसँ पूर्व एही सब बात दिस नहि गेल रहनि । ओ किछु सोचय लगलाह । ता मंत्राक्ष बजलाह-'कुरु जनपद निर्बल नहि अछि भगवन! ऋषि-महिर्षि लोकनिक कृपा अछि एही जनपद पर,संगहि देव्लोक्निक असीम अनुकम्पा सेहो अछि। वास्तविकता ई अछि जे एम्हरुका प्रायः सभटा अनास दस्यु,दास भ'गेल अछि अथवा होइत जा रहल अछि । आर्यसभक कार्य ओ पर्याप्त निष्ठासँ क'रहल अछि । प्राचीन वैर-भाव बिसिर क'आब ओसभ मित्रवत रहे लागल अछि । आर्यसभक लेल पशुपालन आ कृषिकार्य वैहसभ क' रहल अछि । एखन धरि ओकरा सभकें स्वतंत्र रूपसँ अपना लेल कृषि करबाक अधिकार नहि भेटल छै ।'
-'एकर अर्थ ई भेल जे सामान्यतः एम्हरुका अनास कृष्ण,आर्यसभक लेल उपयोगी सिद्ध भ' रहल अछि ।'
-'उपयोगिये नहि भगवन,अनिवार्यो ।'
-अनिवार्य?
-'अनिवार्य भगवन।'
-'से कोना?'
-'आर्य तँ चर्म पहिरिके आयल छलाह एम्हर;पूर्वमे सूत्र-वस्त्र तँ पहिरैत नहि छलाह । सूत्र-वस्त्र सँ परिचित तँ ओ मुख्य सिन्धुक बादे भेलाह,विशेषतः वितस्ता तटक बादे सँ ,सेहो ओहि अनासेक द्वारा। वैह सभ सूत्र-वस्त्र कलाक ज्ञाता छल । यद्यपि आब तँ आर्यो एही कलाकें सीखि लेलनि अछि, किन्तु एकर वाणिज्य तँ एखनो ओकरे हाथमे अछि। एहि प्रकारें ओ,अनिवार्य भ' गेल।' मंत्राक्ष कहलनि ।
-'वस्त्रे ? धातु सेहो!'...क्यो कहलक । - हँ भगवन! एखन जे लोहित अयस (ताम्र) पात्रक उपयोग हमसभ कयलहुँ अछि,ईहो तँ ओकरे थिक,वैह सभ एकरो आपूर्ति करैत अछि । एकरा अतिरिक्त मृतिकाक पात्रो तँ वैह सभ अधिक बनबैत अछि, यद्यपि एही कार्यमे आब बहुत रास दासी पुत्रसभ सेहो लागि गेल अछि,लागि रहल अछि। सभ सँ आवश्यक भ'गेल अछि,लवण ।
पहिने आर्य लवणक व्यवहार नहि करैत छलाह,शनैः-शनैः एकर व्यवहार बहुत बढि गेल, आब ई भेजनक अति आवश्यक अंग भ' गेल अछि , एकरो आपूर्ति वैह करैत अछि, ओ तँ आर्य सभक लेल बहुत आवश्यक भ' गेल अछि । आ तें ओकरा ने सब अनावश्यक मारल जाइत अछि आ ने भगाओल जीत अछि ।'
-'आ ई उपद्रव? धेनुहरण?'
-ई तँ यदाकदा होइत अछि,जकरा लेल ओकरा दण्ड देल जाइत अछि ।
इहो बंद भ' जायत,प्रश्न अछि ओकरा मिलाक'रखबाक। ओकरा सभकें ई विश्वास भ' जयबाक चाही जे आर्य ओकर शत्रु नहि ,मित्र छथि।'
-'ई कोना संभव अछि ?' महर्षि श्रुतिधृति पुछ्लनि ।
- ई तँ मिली-जुलकें रहले सँ हित भगवन… आर्योंसभके ओकर हितक बात सोचे पड़तनि,तखने हैत ।'
-'की हित ?'
-'ओकर सभक सुविधाक बात।'
-'कोन सुविधाक बात? आर्यसभ ओकर दासत्व स्वीकार क'लैथि ?'
-क्षमादान भगवन ! हमर ई आशय नहि छल ... आ ई संभवो नहीं अछि।'
-'तखन?'
-'जेना,आर्य ग्रामंचालमे ओकरा गृह-निर्माणक आ अपना लेल स्वतंत्र रूपसँ कृषिक अधिकार भेटय ।'
-'अर्थात समानताक अधिकार ? ई कोन संभव-छैक ? आर्यग्राममे अनार्य कोन घर बना सकैत अछि ? अपना लेल कृषि कराय लागत तँ फेर आर्य सभक लेल के करैत?' हठात महर्षि ऋतुर्वित बाजि उठलाह ।
-'क्षमा दान महर्षि श्रेष्ठ ! मंत्राक्ष कहलनि--किछु ने किछु तँ ऐना करहि पड़त ने जाहिसँ ओकरा सभकें हमरासभक मित्रता पर शंका नहीं रहय,तखने ने ओसभ हमरा लेल कार्य करत?तखने तँ शिल्पक वस्तु सब आपूर्ति करत ?'-एकरा लेल आवश्यक अछि जे ई दासी-पुत्र एहि सभ कार्य कें कराय आ आर्य सभक जीवनकें सुगम बनाबय ।'-ई दासी पुत्र सभ तँ मिश्रित-वर्णक अछि , जखन हम एकरा स्वीकार कइये रहल छी तँ फेर ओकरा सभकें स्वीकार करबामे की आपत्ति अछि ?' ओहो सभ तँ दासत्व स्वीकार कइये नें अछि ?'
-'दासी-पुत्रकें तँ विशःमें रहबाक अधिकार छैके,कृषि अधिकार सेहो छैक। किन्तु शुद्ध अनार्य अनासकें कोन स्वीकार कायल जा सकैत अछि ? ओ सभ तँ शिश्नदेवाः अछि ,अदेवयु अछि, अकर्मण्य अछि । ओकर कोन स्वीकार कायल जा सकैत अछि ?'
-'कियैक? ओकरा सभकें अपन परंपरा रखबाक अधिकाँ नहीं छैक ?
ओकरा ओ सभ कोन छोड़ी सकैत अछि ?'
'ओ सभ नहि छोड़ी अछि? महर्षि श्रुतिधृति पुछलनि --आ हमरा सभ अपन परंपरा छोरि ओकरा सभकें अपना ली?'
- ई तँ कहियो ने कहियो कराही पड़त ,कियैक तँ ओकर सभक संख्यों अधिक अछि ; अपितु ओ सभ हमरा सभक लेल अनिवार्यो बनल जा रहल अछि , किन्तु ई तँ भविष्यक बात थिक ,एखन तँ ओकरा सभकें मात्र विश्वास दिअयबाक अछि जे हमहुँसभ ओकर मित्र थिकहुं, आ मित्रताक संगहि मिली-जुलिकें रहे चाहैत छी । चाहैत छही ओहो सभ,आ तें ओ सभ भागल नहि ,आ ने युद्धे केलक । अपितु हमरा सभक लेल उपयोगी-उपभोग्य वास्तु सब एकत्र करैत रहल ।'
- ई तँ अपन लाभक लेल?'
-'लाभ भानहि ओकर सभक होइत हो… किन्तु हमरो सभक तँ भ' रहल अछि?'
-'वत्स मंत्राक्ष-महिर्षि अरिष्टनेमि पुनः हँसलाह अहाँक धारणा अछि अछि जे मिश्रण अवश्यम्भावी अछि ?'
-'धृष्टताक लेल क्षमायाचना अछि भगवन । मंत्राक्ष विनीत भावसँ कहलनि -हमर ताँ एहने धारणा अछि महर्षि वरेण्य ।'
-एम्हरुका बात तँ अहाँ सभ जानी, आर्य परम्पराक रक्षा करव तँ मूल धर्म थिक ।
किन्तु ओम्हर एहन मिश्रण सम्भव नहि अछि ...।' महर्षि अरिष्टनेमी केह्लनि ।
-'ओम्हर मिश्रण तत्काल संभवो नहि अछि भगवन !' -मंत्राक्ष उतर देलानी ।
-'कियेक ?'
-'एहि लेल जे ओम्हर कृषिक अपेक्षा एखनो पशुपालन आखेटे पर अधिक ध्यान देल जाइत अछि; लोकसभ चर्म धारण करैत अछि अधिक; मिश्रणक प्रशने नहि अछि; मिश्रणक सभटा परिस्तिथि प्रस्तुत अछि स्थितिये परिस्थितिक निर्माण करैत अछि । आ स्थितिक नियंत्रण करैत अछि देश आ काल ...। '
-'देशो-कालक नियन्ता तँ मनुष्ये थिक ।'
-'मनुष्य तँ सर्वोपरि अछिए भगवन !'
-'एही लेल ने मनुष्यकें एही सब बात पर धयान रखबाके चाही ?'
-महिर्षि अरिष्टनेमि केह्लनि -'हमरा सभक यात्रोक तँ सैह उद्देश्य अछि ...मिश्रणक करणे भाषामे सेहो मिश्रण आबि गेल अछि, वितस्ता तटक बादसँ एम्हर मिश्रण बढ़ले जा रहल अछि, किन्तु एहि पर तँ ध्यान रखबाके अछि !'
-'अपराध क्षमा हो भगवन! मंत्राक्ष कहलनि -'महर्षि वरेण्य संभव बिसिर रहल छथि ,चारि -पांच हिमवर्ष पूर्वहि महर्षिक दर्शन करबाक सौभाग्य हमरा प्राप्त भेल अछि,ओतहि सुवास्तु तट पर…।'
-'ओह तँ अहाँ वैह थिकहुँ ? ओहि समय तँ संभव कृष्ण श्मश्रुले छलहुँ?
...अहाँ तँ शब्द पर्यायक सन्धानमे छलहुँ ने निघंटुक लेल?'
-'भगवन महर्षि वरेण्यक अनुमान सत्य अछि । मंत्राक्ष कहलनि -'ओ हमहीं छलहुँ ।'
-हमरो शंका भेल छल । कुम तटवासी महर्षि श्रुतिधृति कहलनि -'हमरों सँ भेंट कयने रहि ।'
'श्मश्रु नहि रहलाक कारण़े ई शंका भेल भगवन । एम्हर किछु लोक कटाब' सेहो लागल अछि,हमहुँ राजकुमार असंगक आग्रह पर कटा ललहुं ।' मंत्राक्ष लज्जित होइत बजलाह । -हँ,एम्हर ई परम्परा चलि रहल अछि । बेस तँ वत्स। अहाँक कार्य तँ बहुत महान अछि । एहि मिश्रण सा हमसभक बहुत रास शब्द छूटल जा रहल अछि आ ओहि स्थान पर नव-नव आबैत जा रहल अछि । निंघटुक की प्रगति अछि ? महर्षि श्रुतिधृति कहलनि ।
-'ओहि बेर तँ हम एही क्रममे हेल्मंदो तट धरि गेल रही, क्रुमु आ गोमती तट भ' क' घूरल रही । बहुत संग्रह भ' गेल अछि । ओकरा कंठस्थ करबाक लेल एकटा शिष्यों भेटि गेल अछि; हुनका कंटस्थ करबा रहल छी ...हमरा पर तँ देवक कोप अछि; कतेक मेधा-यज्ञ कयलहुँ; मंत्र कंठगत रहिए नहि पबैत अछि।'
ई कहि मंत्राक्ष विहुँसलाह । ओहि मुस्कानमे निश्चये अपराध-बोध आ पश्चातापक भावना छल । ओ माथ झुका लेलनि ।
यज्ञ-कुंडक ओहि मद्धिम प्रकाशमे सभगोटे ई देखलक ।
ऋषिश्वाकें नीक लागल मंत्राक्ष ।
शाशवती ऋजिश्वा दिस तकलक ।
ऋषिग्रामक लोककें जेना मंत्राक्षक एकटा नव परिचय भेटि रहल छलै आइ ।
आइधरिक परिचय एकटा निरर्थक व्यक्तिक परिचय छल । जे ने श्रुति अभ्यासे क' सकल आ ने नियमित यज्ञे करैत छथि ।
शैशवकाल सँ ओ एकटा उच्छरिङ्खल रुपमे परिचित रहल छथि । शैशवकालमे एक भयंकर दुर्भिक्षमे जनक आ जननीसँ अनाथ भ' गेलाह, आ तहिये सँ भटकय लगलाह । श्रुति-अभ्यासमे बैसि नहि सकलाह गुरुकुलमे । बैसबो कयल तँ स्मरण नहि रहैत छलनि । भागि-भागि जाइत छलाह ।
भगबाक अभ्यास बनि गेलनि । भागिते रहलाह । अपितु, जखन कखनो गुरुकुलक अन्य ब्रह्मचारी बटुकलोकनि मंत्र-अभ्यासमे लागल रहैत छल, ई निकट आबि अथवा दुरे सँ सामक गायन क, बैसैत छलाह । बटुक लोकनिकें अनाध्याय क' देब' पडै परम्परानुसार । ऋषिसभक क्रुद्ध भेले पर भगैत छलाह ।
' ऋषिसभक धारणा कहियो हुनका प्रति नीक नहि रहल । हुनक प्रशंसा सप्तसैन्धवक महिर्षिलोकनिक मुख सँ सुनिक' सभ चकित रहि गेलाह ।
चकित रहि गेल जे भागितो-भागितो ई एकटा महत्वपूर्ण कार्यमे लागल रहलाह, जाहि दिस हुनकासभक ध्यान नहि छल ।
-'अहाँक ओहि यात्राक बादे सँ ओम्हरो निघंटुक कार्य आरंभ भेल अछि ....अहाँ तँ वत्स, बहुत पैघ सेवा आर्यसभक कयलहुँ अछि, ई तँ महान कार्य अछि । अहाँ तँ अगस्त्य-ऋषिक परम्परामे छी ...।'
सुवास्तु तटवासी वयोवृद्ध महर्षि अरिष्टनेमि प्रसन्न भाव भाव सँ कहलनि ।
मंत्राक्षक एहिसँ पैघ प्रशंसा आरो की भ' सकैत अछि । आ सेहो महर्षि अरिष्टनेमि सन महान महर्षिक मुख सँ । ऋषिग्रामक सभ चकित रहि गेल । मंत्राक्ष महान कार्यमे लागल रहलाह एखनधरि, मात्र आर्य-कार्यमे दत्तचित्त,निरर्थक व्यक्ति मात्र नहि ।
ऋषिग्रामक समस्त ऋषि-महर्षिलोकनिक दृष्टि बदलि गेल मंत्राक्ष प्रति ।
ऋजिश्वा महान गौरवक अनुभव केलक । विहुँसलि आ ताकि देलक मंत्राक्ष दिस । मंत्राक्ष अग्नि-कुण्ड दिस ताकि रहल छलाह निर्विकार भावें ।
ऋषिग्रामक समस्त जनकें प्रसन्नता भेलनि । शाश्वती सेहो ध्यानसँ मंत्राक्षे तकलाक ।
-ई त' -मंत्राक्ष विनय भावें बजलाह--महर्षि वरेण्यक महानता थिक जे एक नगण्यक एतेक विशिष्ट प्रशंसा कायल गेल अछि । हम तँ एकरा आशिर्वादहिक रूपमें स्वीकार करब।'
तखनहि प्रसिद्ध पाकशास्त्री वशिष्ठ भासुर प्रकट भेलाह आ ओ पृषदक प्रस्तुत होयबाक सूचना देलनि ।
भोजनक व्यवस्था आरम्भ भ' गेलैक ।
रात्रि सघन भ' गेल छलैक ।
शास्वती आओर ऋजिश्वा भोजनोपरांत गृहाग्निकुंडक सन्निकट बैसि सोमाश्व मंत्राक्ष प्रतीक्षा क' रहल छलि ।
'सोमाश्व मंत्राक्ष एहन महान काजमे लागल छथि,ई तँ एहि सँ पूर्व ज्ञाते नहि छल… ।' शास्वती बजलि ।
--हमरहु ज्ञात नहि छल,हमहुँ चकित रहि गेलहुँ ।--ऋजिश्वा बाजलि ।
'हमहुँ एखानधरि उच्रिङ्खल मानैत रहियनि । हमर तँ धारणे बदलि गेल ।'
ता मंत्राक्ष आबि गेलाह।
शास्वती उठलि आ गृहग्निकुंड लग एकटा कुशासन आनि राखि देलनि ।
-एकर कोण आवश्यकता छल, हम स्वयं ल'अनितहुँ ,ई आदर-भाव,भगवतीक अतिरिक्त कृपा थिक ।'
मंत्राक्ष ई कहि बैसि गेलाह।
-'मनुष्य कखनहुँ हीन नहि भ' सकैछ'-शास्वती कहलनि गम्भीर भावें ।
-'सभ,सामान रूप सँ एकहि कार्यकें सामान प्रतिभाक संग संपन्न नहि क'सकैत अछि ... ऋषि-पुत्र जाहि कार्यक सम्पादन कयलनि अछि ,ओ श्रुति तथा आर्यक,दुनूक महान सेवा थिक , एही लेल सर्वदा स्मरण कायल जयताह…।' शास्वती कहलनि । ऋजिश्वाकें नीक लगलनि।
-'एही प्रशंसाभावक लेल सर्वदा हम कृतज्ञ रहब… भगवती संभवतः हमर स्मरण कयने छलीह ।' मंत्राक्ष शास्वती दिस तकलनि ।
शास्वती असमंजसमें पड़ि गेलि । ओ ऋजिस्वा दिस तकलक ।
अग्निकुंड सँ प्रकाश-रेखा बहार भ' क' समस्त गृहकें आलोकित क'रहल छल । मात्र मंत्रा,अन्धकार में बौआइत छलाह ।
शास्वती मंत्राक्ष क'बौआब नहि देलक । किछु सोचि बाजलि-दृषद्वीतिक पार सुनलहुँ कृष्णादिक उपद्रव बढि गेल अछि ?'
-'बहुत बाढि गेल अछि । एही लेल राजकुमार असंग बहुत चिंतित छथि
-'चिंतित छथि ? किएक ?' -अकस्मात् दुनु चौकीं उठलि । -'हुनक चिंताक बहुत रास कारण छै,एक तँ राज वितिहोत्री निष्क्रमणमे कत ' चल गेलाह,ई ज्ञात नहि भ' रहल अछि,दोसर,ई ज्ञात नहि भ' रहल अछि ई राज्यच्युति एक षड्यंत्रस सँ सम्भद्ध अछि ...।'
-'षड्यंत्र ?'
-हँ,पूर्वक पुरुजन जे सभ मिलि एक दिन कुरु बनल छलाह ,ओ फेरसँ अपन भिन्न अश्तिवक घोषणा कर'चाहैत छथि,राजकुमार सबसँ पहिने एकरहि शांत करबामे लागल छथि,फेर गविश्ठी युद्धक लेल यमुना पर आक्रमण कर'चाहैत छथि आओर एक चिंताक विषय थिक,राज वितिहोत्रक सन्धान…।'
-'ई निश्चित भ' गेल जे धेनुहरणक कार्य यमुना तटक दस्यु सभ कयने छल ?'
-'धेनुहरण तँ ठीक-ठीक ओ नहि कयने छल ,मुदा धेनु सभ प्रायः ओहि ठाम पहुँची गेल एम्हर किछु ज्ञात भेल, इहो ओहि पुरुलोकनिक कार्य अछि ...।'
-'पुरूलोकनिक ?'
-'आब तँ आर्य प्रायः आर्यक धेनुहरण नहि करैत छथि?' शाश्वती पुछलनि ।
-' इहो एकटा कुचक्रे थिक,एहिमे राजकुमार अतिव्यस्त छथि,यैह कारण थिक जे ओ आइ आबि नहि सकलाह । महर्षि महानुभावक दर्शन करबाक हेतु काल्हि आओताह ।'
मंत्राक्ष उत्तर देलनि आओर शाश्वती दिस तकलनि। हुनका एहि उत्सुकताक तत्काल कोनो अर्थ नहि लगलनि । आ जे लगलनि ताहिसँ प्रसन्नते भेलनि। ओ आई धरि शाश्वातिकें कोनो पुरुषमे कोनो उत्सुकता नहि देखने छलाह आ ओहो राजकुमारक प्रति। आ यैह ओ एम्हर कीछु दिनसँ चाहितो छलाह । ओ मनही-मन दुनूक विवाहक लेल उत्सुक छलाह । शाश्वती अगिला प्रश्न सँ आओर प्रसन्नता भेलनि । मानक एक शंका बहार भ' गेलनि ।
हुनका भ' रहल छलनि जे शाश्वतिक अनुराग भ'सकैत अछि, संग-संग श्रुति अभ्यासक कारणे,वितिहोत्रक प्रति हो ।
-'एकर ई अर्थ भेलैक जे राजकुमार आइ -काल्हि बहुत व्यस्तो छथि आ चिंतितो… ।
-'भगवतीक अनुमान सत्य छनि ।'
-दृषद्वीक कर्मातक आस-पास तँ उपद्रव नहि अछि ?'शाश्वती शंका व्यक्त कयलनि ।
-'नहि भगवती,उपद्रव आओर दक्षिण,यमुना दिस अछि ।'
मंत्राक्षे शाश्वातीक प्रश्न आ चिंता नीक लगलनि । इ चिंता निश्चित रुपें असंगेक प्रति अछि ।
मंत्राक्ष बजलाह-'राजकुमार अवश्ये सभ संकट सँ बहार भ' अओताह,हमहुँ छी आओर सेनानी आटव्यसेहो छथि ... एहि लेल अतिसीघ्रता सँ राजकुमार सभ्य आ समितेयलोकनि सँ सहमति-संग्रह लागल छथि जहि सँ शीघ्रही अभिषेक संपन्न भ'जाइ तखनहि प्रत्यक्ष रूपसँ किछु क'सकैत छथि।
-'एकर अर्थ भेल जे अभिषेक शीघ्रही होयत?'
-'अतिशीघ्र ...काल्हि प्रायः एकरहु निर्णय भइये जयतैक ।'
-'अभिषेकक अवसर पर तँ राज वीतिहोत्र नहि उपस्थित भ' सकताह?'-अंतमे शाश्वती पूछी बैसलि ।
मुदा मंत्राक्ष एहि प्रश्नक सीधा अर्थ लेलनि जे समस्त परिवारकें एहि अवसर पर उपस्थित रहबाक चाही ।
-संधानमे गेल अछि चर,भ'सकैत अछि हमहुँ जाइ…।
-'अहूँ ?'
-'भ' सकैत अछि ...भगवती निश्चिन्त रहथि । राजकुमार असंगक किछुओ अशुभ नहि होयतनि । प्रायः हुनकहि आशीर्वाद देबाक हेतु एखन सप्त्सैन्धवक वरेण्य महर्षिगण उपस्थित भेल छथि । हुनक प्रबल इच्छा छनि जे…।
-'की इच्छा छनि ?'
- जे अभिषेक अवसर पर निष्काषित राज वीतिहोत्र सेहो रहथि आ ओहो पूर्व प्रथा अनुसार मुख्य पुरोहितक रुपमे ।'
-'किन्तु आब तँ ई प्रथा प्रायः बदलि गेल जे कुलपे सेहो मुख्य पुरोहित होथि ?'
-'बदलि गेल अछि,किन्तु राजकुमार असंग चाहैत छथि जे वितिहोत्रकें उपस्थित भेल पर सवर्प्रथम तँ ओ पुनः एकबेर चेष्टा करताह जे समिति अपन निर्णय घुरा लैक आ रजा वितिहोत्रक अभिषेक भ' जाइक ...।
-'की ई संभव छैक ।'
-'कखनहुँ कखनहु संभव होइत छैक ।' जँ संभव नहि भेल तँ मुख्य पुरोहित तँ पूर्व परम्परानुसार भइये सकैत छथि ।
-'एहि सँ लाभ ?'
शाश्वती पुछलनि । मंत्राक्ष हुनका दिस तकलनि। बजलाह-'एना भेल पर सर्व समर्थन तँ भइये जायत,एकरा अतिरिक्त राजकुमार असंगाक मनमें राज वितिहोत्रक प्रति अनुराग छनि,आ चाहैत छथि जे राज वैह रहथि आ ओ हुनक नेतृत्वमे गविष्ठी युद्ध करथि एवं यमुना तटक दस्यु सभ पर आक्रमण क' दास बना लेथि ।
राजा बनबाक लोभ हुनका मनमे नहि छनि,लोभ गविश्ठी युद्धक आ दास बनयबाक,कुरु जन्पदक विस्तारक।'
-'ई तँ महान उद्देश्य छनि हुनक।' शाश्वती कहलनि ।
मंत्राक्षकेँ जेना अवसर प्राप्त भ' गेल होनि, कहलनि -'हुनक तीनू टा उद्देश्य महान छनि…।'
-'तीनू ?'
-प्रथम तँ गविश्ठी-युद्ध कए दस्यु सभसँ धेनुहरणक बदला लेब दोसर,दस्यु सभकें दास बना क'आर्य लोकनिक लेल कृषि एवं शिल्प-विकासक मार्गकें प्रशस्त करब। आ तेसर,यमुना धरि कुरु जनपदक विस्तार करब । राजकुमार तँ असाधारण रूप सँ महान छथि,सबसँ पैघ बात तँ ई अछि जे हुनका दण्ड लोभ नहि छनि… एखनहुँ,सभ्यलोकनि आ समितेयलोकनिककें एहि बातकें मनाब 'में लागल छथि जे आतंरिक कुचक्रक करणहि राज वीतिहोत्र गविश्ठी नहि क' सकलाह,ओ सर्वथा निर्दोष छथि,अतः समिति राज्य्चुति आओर निष्कासनक आदेश घुरा क' पुनः हुनकहि अभिषेक करथि आओर एही लेल एतेक तत्परता सँ हुनका ताकल जाइत छनि…।
मंत्राक्ष एकदममें बाजि शाश्वती दिस प्रतिक्रया बुझबाक हेतु तकलनि । हुनका अनुकूल लगलनि । मंत्राक्ष विदा लेल आ चल गेलाह ।
शाश्वतिक दृष्टि अग्नि-कुंडक ज्योति-शिखा पर छल अवश्य मुदा जेन ओ किछु देखिये नहि रहलि हो ।
ओ देखि रहलि छलि ओहि संध्याकें,जहि दिन प्रथम प्रथम ओ असंगाक हाथकें झटकि देने छलि आओर भागि आयलि छलि । स्मरण अबैत छलनि ओ याचना भरल दृष्टि,जाहिमे पौरुषक महान उतप्त आकांक्षा ताकि रहल छल
.................................................................................................................................................................................................


c: text/html

text:
कैल्ह सोमवार दिन युवा शक्ति केँ प्रदेश अध्यक्ष नागेन्द्र सिंह त्यागी केर नेतृत्व म' समाहरणालय केर समक्ष धरना के आयोजन कायल गेल। कार्यक्रम केर अध्यक्षता अनंत सिंह फूलो व संचालन पौरा के मुखिया अशोक यादव केलन्हि।
सभा क' संबोधित करैत नागेन्द्र सिंह त्यागी कहला कि सड़क बनेबाक बारम्बार आग्रह, अनुरोध कायल जे रहल अछि, लेकिन शायद स्थानीय प्रशासन हमरा सभक मांग क' सरकार तक पहुंचेबा म' एखनधरि सफल नञि भेल अछि। आब जनता केर अदालत लगा स्थानीय जनप्रतिनिधि सभ सँ सवाल करब, तैयो सडक नञि बनल तेँ आमरण अनशन केर रूख अख़्तियार कायल जायत।
एहि मौक़ा पर मुखिया मृत्युंजय सिंह, पंसस रामबहादुर सिंह, युवा शक्ति जिलाध्यक्ष चंदन सिंह, वार्ड पार्षद शिवराज यादव, संजीव यादव, अभय कुमार गुड्डू सहित हजारों ग्रामीण मौजूद छलाह।

robotstxt: allowed

filter: keep


text:
पंजाब के संगरूर जिला से जुड़ल सोही बरख 1981 मे कनाडा शिफ्ट भ' गेल छला आर 1988 मे भूमि अधिकार पर एक थियेटर प्रोग्राम मे हिस्सा लेबे बिहार आयल छला। ओहि समय हुनका टाडा के तहत गिरफ्तार क' लेल गेल छलैन्ह। सोही करीब 21 माह तक कैद मे रहला। अंतरराष्ट्रीय संगठन सभ हुनकर रिहाई लेल आवाज उठौलन्हि। ओनाकि, हुनका खिलाफ कहियो औपचारिक तौर पर चार्ज नहि दाखिल भेल।
बाद मे सबूत सभक अभाव मे सोही बरी भ' गेला। गौरतलब अछि कि कनाडा मे बस ड्राइवर के रूप मे अप्पन जिंदगी शुरू करै बला सोही बाद मे ओताकेँ सिटी काउंसलर चुनल गेला। दोबारा मतगणना मे महज 92 मत से एक मंत्री क' हरा ओ संसद केर चुनाव जीतला। ओ 2013 मे सेहो भारत आयल छलाह। एहिबेर एक अहम व्यापारिक प्रतिनिधिमंडल केर अगुवाई क' रहल सोही दिल्ली, अहमदाबाद आर मुंबई औता। अपने के बता दी कनाडा मे 4 सिख मंत्री अछि, जाहिमे रक्षा मंत्री हरजीत सज्जन सेहो जल्दे भारत आबै बला छैथ।


text:
1 जून, 2001 कें नेपाल मे बहुत बड़का अन्हेर भेल छल. ठामहि राजमहल मे राजा सहित राजपरिवार कें समाप्त क' देल गेल. समूचा दुनिया एहि घटना सं हतप्रभ छल जे अचक्के एहन की भेलै जे हंसैत-खेलाइत राजपरिवार खूने-खून भ' गेल. नेपालक राजमहल मे भेल सामूहिक हत्याकांड मे राजा, रानी, राजकुमार आ राजकुमारी मारल गेल.
घटनाक बारे मे कहल जाइछ जे नेपालक राजकुमार दीपेंद्र अपन पिता आ नेपालक राजा बीरेंद्र बीर बिक्रम शाह, मां एश्वर्य सहित 9 गोटेक गोली मारि क' हत्या क' देने छल. दीपेंद्र स्वयं कें सेहो गोली मारने छल. घटनाक तीन दिन बाद दीपेंद्र केर मृत्यु सेहो भ' गेल छल. एहि प्रकारें सम्पूर्ण परिवारक नाश भ' गेल छल.
नेपालक राजकुमार दीपेंद्र ई काज किए केलनि, कहब बड्ड कठिन अछि. पब्लिक कएक तरहक बात सब करैत अछि. मुदा नेपाल राजपरिवारक विषय मे आधिकारिक जानकारी कें मानी त' राजकुमार दीपेंद्र अपन पसिनक लड़की सं विवाह करए चाहैत छलाह जे कि शाही परिवार कें मंजूर नै छल. तामस मे दीपेंद्र राजमहल मे अपन परिवार पर गोलीक बौछार क' देलनि. एहि वीभत्स हत्याकांडक बाद दिवंगत राजाक भाइ ज्ञानेंद्र बीर बिक्रम शाह नेपालक नव राजा बनल छलाह.
ज्ञात हो जे 7 जून, 1971 कें जनमल दीपेंद्र काठमांडू, इंग्लैंड आदि ठाम सं पढ़ल छलाह। बाद मे नेपालक त्रिभुवन यूनिवर्सिटी आ मिलिट्री एकेडमी ज्वाइन केलनि. ओ त्रिभुवन यूनिवर्सिटी सं पीएचडी केने छलाह आ नेपाल आर्मी सं मिलिट्री ट्रेनिंग सेहो लेने छलाह. 1 जून 2001 कें नेपालक राजमहल मे डिनर करैत दीपेंद्र क्रोध मे आबि राजा बीरेंद्र, महारानी एश्वर्य, राजकुमार निरंजन, राजकुमारी श्रुति केर हत्या क' देलक.
- - -
इहो पढू:


text:
पटना। 08 सितम्बर। बिहार म' कांग्रेसी विधायक सभके बचेबाक लेल पार्टी आलाकमान हर संभव जतन क' रहल अछि, मुदा सियासी झगड़ा खत्म होयबाक नाम नहि ल' रहल अछि। आब कांग्रेस के 27 विधायक म' 19 विधायक पार्टी उपाध्यक्ष राहुल गांधी स' राष्ट्रीय जनता दल (आरजेडी) सँ गठबंधन तोड़बाक नेहोरा केलनि।
एहि विधायक सभक कहब अछि कि लालू प्रसाद यादव कहियो कांग्रेस केर विश्वस्त नहि रहला। लालू यादव मुस्लिम आओर यादव वोटर सभके अप्पन पाला म' रखबाक लेल सदिखन उच्च तबका केर जाती सभ क' नजरअंदाज केलनि। एहि कारण सँ पछिला 20 बरख म' कांग्रेस नीक प्रदर्शन नहि क' सकल।
बिहार कांग्रेस म' विभाजन लेल 19 विधायक सभक संख्या पर्याप्त अछि आओर अलग भेला पर एहि सभ विधायक के सदस्यता सेहो नहि जायत। कानूनन एहि विधायक सभके अलग गुट वा पार्टी बनेबाक लेल 18 विधायक केर समथर्न जरूरी अछि। एहिसँ कांग्रेस नेतृत्व म' बेचैनी बढ़ल अछि। 243 सदस्यीय बिहार विधानसभा म' कांग्रेस के 27 विधायक आओर 6 विधान पार्षद अछि।


text:
मिथिलाक लोकपर्व सामा चकेवा
बच्चा मे गाम मे बहिन सभ के सामा-चकेवा पावनि के मनाबैत देखैत छलहुं. एकरा अहां सामा-चकेवा खेलैत सेहो कहि सकय छी. ओना त ई पावनि लड़की-महिला सभ के अछि… मुदा बच्चा मे ओहि मे हमहुं सभ शामिल भs जाएत छलहुं.
सामा चकेबा भाई-बहिनक प्रेमक पावनि अछि. अहि मे सामा-चकेवा… सतभइया… बृंदावन… चुगला… ढोलिया बजनिया… वन तितिर … पंडित आओर दोसर मूर्ति खिलौना सं खेलल जाइत अछि… सन स बनल चुगला के जलायल जाइत अछि… सामा चकेवा भोरका छठि के शुरू भs कार्तिक पूर्णिमा के दिन तक खेलल जाएत अछि आओर विसर्जन करि देल जाइत अछि
.
सामा चकेवा के बारे मे कहल जाइत अछि जे सामा भगवान श्रीकृष्ण के पुत्री श्यामा छलीह. ओ अपन पिताक शाप के कारण चिड़य बनि गेल छलीह. कहल जाइत अछि जे भगवान श्रीकृष्णजी के बेटी श्यामा… सामा के जंगल में खेलय के शौक छलन्हि… अपन एहि प्रकृति सं जुड़ल रहय के शौक… फूल पत्ती… पक्षी सं खेलय के शौक के लेल ओ हर दिन पौ फूटतहिं जंगल दिस चलि जाइत छलीह. सामा के प्रकृति सं जुड़य… गाछ-बृक्ष… पशु-पक्षी सं खेलय के ई बात चुगला…चूड़क के नीक नहि लागल. ओ श्रीकृष्णजी के पास जा क सामा के बारे मे उल्टा पुल्टा बात बता देलक. एहि पर खिसियाक भगवान कृष्ण सामा के चिड़य बनि जाइ के शाप दs देलथिन्ह. जेहि सं सामा चिड़य बनि गेलीह.
जखन एहि बातक पता सामा के भाई के लगलन्हि. त ओ अपन बहिन के शाप सं मुक्त करय आ वापस लाबय लेल लगि गेलाह. ओ तप करय लगलाह. हारि कs भगवान के कहय पड़लन्हि जे कार्तिक मास के अहांक बहिन अयताह आओर पूर्णिमा के दिन विदा भय जएताह. ताहि दिन सं भाई- बहिनक प्रेमक.. स्नेहक ई पावनि… सामा चकेबा के रूप में मनावल जाइत अछि.
एहि पावनि मे सामा-चकेवा के मूर्ति लs क आठों दिन सामा चकेवा खेलल जाएत अछि. एहि मे एकटा आओर बात अछि जे ई शाम के बाद खेलल जाएत अछि. सामा चकेवा के गीत गाएल जाएत अछि.
Amit Chaudhary


text:
आस्ते-आस्ते जीवकांत जी आ रमण जीक आँखिक सामने मैथिलीकेँ गछाड़ि लेलकै। मैथिलीक ई रोगक बेमरिआह स्वरूप आर बेसी फरिच्छ भऽ कऽ दिल्लीक धरतीपर "मैलोरंग" द्वारा संचालित आ साहित्य अकादेमीक पाइक बलें कुदैत "सगर राति दीप जरय" मैथिली भाषाकेँ मारि देलक।
नवका- पुरनका लेख सर्च करु...
"सगर राति दीप जरय"केर अन्त आ साहित्य अकादेमी कथा गोष्ठीक उदय
"सगर राति दीप जरय"केर अन्त आ साहित्य अकादेमी कथा गोष्ठीक उदय (रिपोर्ट आशीष अनचिन्हार) २१ जुलाइ २००७केँ सहरसा "सगर राति दीप जरय"मे जीवकांत जी मैथिलीकेँ राजरोगसँ ग्रसित हेबाक संकेत देने छलाह। आ तकरा बाद लेखक सभकेँ मैथिलीकेँ ऐ राजरोगसँ बचेबाक आग्रह रमानंद झा रमण केने छलाह। मुदा हमरा जनैत- ई मात्र सुग्गा-रटन्त भेल। कारण ई राजरोग
आस्ते-आस्ते जीवकांत जी आ रमण जीक आँखिक सामने मैथिलीकेँ गछाड़ि लेलकै। मैथिलीक ई रोगक बेमरिआह स्वरूप आर बेसी फरिच्छ भऽ कऽ दिल्लीक धरतीपर "मैलोरंग" द्वारा संचालित आ साहित्य अकादेमीक पाइक बलें कुदैत "सगर राति दीप जरय" मैथिली भाषाकेँ मारि देलक।
आस्ते-आस्ते जीवकांत जी आ रमण जीक आँखिक सामने मैथिलीकेँ गछाड़ि लेलकै। मैथिलीक ई रोगक बेमरिआह स्वरूप आर बेसी फरिच्छ भऽ कऽ दिल्लीक धरतीपर "मैलोरंग" द्वारा संचालित आ साहित्य अकादेमीक पाइक बलें कुदैत "सगर राति दीप जरय" मैथिली भाषाकेँ मारि देलक।
२४ मार्च २०१२केँ साँझ धरिलोक भ्रममे छल जे दिल्लीमे "सगर राति दीप जरए" केर आयोजन भऽ रहल छै। संयोजक देवशंकर नवीन माला उठेने रहथि, मुदा आगाँ प्रकाश आ फेर मैलोरंग नै जानि कतऽ सँ आबि गेलै, आ अतत्तः तखन भेलै जे बादमे पता चललै जे ओ सगर राति नै छल ओ तँ "मैलोरंग" द्वारा संचालित आ साहित्य अकादेमीक पाइसँ आयोजित मात्र कथा गोष्ठी छल। मैलोरंग एकरा ७६म "सगर राति दीप जरय"क रूपमे आयोजित करबाक नियार केने छल मुदा "सगर राति दीप जरय" मे आइ धरि सरकारी साहित्यिक संस्थासँ फण्ड लेबाक कोनो प्रावधान नै रहै, से ई ७६म "सगर राति दीप जरय"क क्रम टूटि गेलै आ तँए ई ७६ कथा गोष्ठीक रूपमे मान्यता नै प्राप्त कऽ सकल। पाइ साहित्य अकादेमीक लागल छलै एकर प्रमाण फोटो सभमे सहयोगक रूपे " साहित्य अकादेमी"क नाम देखाइ स्पष्ट रूपे पड़त। आ अकादेमीक पर्यवेक्षकक रूपमे देवेन्द्र कुमार देवेश आएल छलाह। साहित्य अकादेमी द्वारा मैथिलीक ऐ एकमात्र स्वायत्त गोष्ठीकेँ तोड़बाक प्रयासक साहित्य जगतमे भर्त्सना कएल जा रहल अछि। ओना हम स्पष्ट कही जे राजरोगकेँ हटेबाक बात करए बला रमानंद झा रमण सेहो ऐ कूकृत्यकेँ आँखिसँ देखलन्हि आ मौन सम्मति देलनि। आब चूँकि ई "सगर राति दीप जरए" नै छल तँए आगूक एकर विवेचन हम मात्र कथा गोष्ठीक रूपमे करब। चूँकि लोकमे भ्रम पैदा कएल गेल छलै जे ई "सगर राति दीप जरए" अछि तँए विदेह दिससँ पोथीक स्टाल लगाएल जा रहल छल कथा स्थलपर, मुदा ओही समय "मैलोरंग"केर कर्ता-धर्ता प्रकाश झा द्वारा ऐपर रोक लगा देल गेलै। प्रकाश जी कहलखिन्ह जे जँ फ्रीमे बँटबै तखने स्टाल संभव हएत। मुदा हुनक विचारकेँ स्टाल व्यवस्थापक आशीष चौधरी द्वारा नकारि देल गेल। आ एकर विरोधमे विदेहक संपादक गजेन्द्र ठाकुर कथास्थलसँ निकलि गेलाह। ऐकथा गोष्ठीक शुरूआतमे ओना हम अपने फेसबूकपर घोषणा केने रही जे गजल आ हाइकूक पोस्टर प्रदर्शनी करब सगर रातिमे, मुदा जखन ओ सगर रात छलैहे नै तखन हम सभ कतए करब आ ताहिपर विदेह पोथी स्टालक विरोधक बाद! हमरा लोकनि एकर विरोध करैत ऐ पोस्टर प्रदर्शनीकेँ स्थगित कऽ देलौं। ऐ कथा गोष्ठीक आरंभ बारह गोट पोथीक विमोचनसँ भेल। जइमे कुल पाँच हिन्दी-उर्दूक पोथी छल आ सातटा मैथिलीक।
ई कथा गोष्ठी आठ सत्रमे बाँटल छल। अध्यक्ष छलाह गंगेश गुंजन आ संचालक छलाह अजित कुमार अजाद।
साहित्य अकादेमीक कथा गोष्ठीक पहिल सत्रमे विभूति आनन्द (छाहरि), मेनका मल्लिक(मलहम) आ प्रवीण भारद्वाजक (पुरुखारख) कथाक पाठ भेल। कथापर समीक्षा अशोक मेहता आ रमानन्द झा रमण केलन्हि। अशोक मेहता कहलन्हि जे विभूति आनन्दक कथामे किछु शब्दक प्रयोग खटकल। मेनका मल्लिकक भाषाक सन्दर्भमे ओ कहलन्हि जे एतेक दिनसँ बेगूसरायमे रहलाक बादो हुनकर भाषा अखनो दरभंगा, मधुबनीयेक अछि। प्रवीण भारद्वाजक कथाक सन्दर्भमे ओ कहलन्हि जे कथाकार नव छथि से तै हिसाबे हुनकर कथा नीक छन्हि। रमानन्द झा रमण विभूति आनन्दक कथामे हिन्दी शब्दक बाहुल्यपर चिन्ता व्यक्त केलन्हि। मेनका मल्लिकक कथाक सन्दर्भमे ओ कहलन्हि जे महिला लेखन आगाँ बढ़ल अछि। प्रवीण भारद्वाजक कथाक भाषाकेँ ओ नैबन्धिक कहलन्हि आ आशा केलन्हि जे आगाँ जा कऽ हुनकर भाषा ठीक भऽ जेतन्हि। तकर बाद श्रोताक बेर आएल, सौम्या झा विभूति आनन्दक कथाकेँ अपूर्ण, ओइ इलाकासँ कटल लगलन्ह् मुदा ओ कहलन्हि जे हुनका ई कथा नीक लगलन्हि मुदा ऐमे कमी छै, देवशंकर नवीन विभूति आनन्दक पक्षमे बीच बचावमे (!!!) एलाह मुदा सौम्या झा अपन बातपर अडिग रहलीह। आशीष अनचिन्हार विभूति आनन्दसँ हुनकर कथाक एकटा टेक्निकल शब्द "अभद्र मिस कॉल"क अर्थ पुछलन्हि तँ देवशंकर नवीन राजकमलक कोनो कथाक असन्दर्भित तथ्यपर २० मिनट धरि विभूति आनन्दक पक्षमे बीच बचाव करैत रहला (!!!), अनन्तः विभूति आनन्द श्रोताक प्रश्नक उत्तर नै देलन्हि। दोसर सत्रमे विभा रानीक कथा सपनकेँ नै भरमाउ, विनीत उत्पलक कथा निमंत्रण, आ दुखमोचन झाक छुटैत संस्कारक पाठ भेल। विभा रानीक कथा पर समीक्षा करैत मलंगिया एकरा बोल्ड कथा कहलन्हि, सारंग कुमार कथोपकथनकेँ छोट करबा लेल कहलन्हि, कमल कान्त झा एकरा अस्वभाविक कथा कहलन्हि आ कहलन्हि जे माए बेटाक अवहेलना नै कऽ सकैए, मुदा श्रीधरम कहलन्हि जे जँ बेटाक चरित्र बदलतै तँ मायोक चरित्र बदलतै। कमल मोहन चुन्नू कहलन्हि जे ई कथा घरबाहर मे प्रकाशित अछि। आयोजक कहलन्हि जे विभा रानीक कथा सपनकेँ नै भरमाउ केँ ऐ गोष्ठीसँ बाहर कएल जा रहल अछि। विनीत उत्पलक कथा निमंत्रण पर मलंगिया जीक विचार छल जे ई उमेरक हिसाबे प्रेमकथा अछि। सारंग कुमार एकरा महानगरीय कथा कहलन्हि मुदा एकर गढ़निकेँ मजगूत करबाक आवश्यकता अछि, कहलन्हि। श्रीधरम ऐ कथामे लेखकीय ईमानदारी देखलन्हि मुदा एकर पुनर्लेखनक आवश्यकतापर जोर देलन्हि। हीरेन्द्रकेँ ई कथा गुलशन नन्दाक कथा मोन पाड़लकन्हि मुदा प्रदीप बिहारी हीरेन्द्रक गपसँ सहमत नै रहथि। ओ एकरा आइ काल्हिक खाढ़ीक कथा कहलन्हि।दुखमोचन झाक छुटैत संस्कारपर मलंगिया जी किछु नै बजला, ओ कहलन्हि जे ओ ई कथा नै सुनलन्हि। सारंग कुमार एकरा रेखाचित्र कहलन्हि। कमलकान्त झाकेँ ई संस्कारी कथा लगलन्हि। श्रीधरमकेँ आरम्भ नीक आ अन्त खराप लगलन्हि। शुभेन्दु शेखरकेँ जेनेरेशन गैप सन लगलन्हि आ कमल मोहन चुन्नूकेँ ई यात्रा वृत्तान्त लगलन्हि। दोसर सत्रमे श्रोताक सहभागिया शून्य जकाँ रहल।
दोसर सत्रक बाद भोजन भेल। भोजनमे भात-दालि तरकारी, भुजिया-पापड़, दही आ चिन्नी बेसी बला रसगुल्ला छल। आ भोजनक बाद शून्यकाल। शून्यकाल केर माने जे भोजन करू आ कथा स्थलकेँ शून्य करू। मुदा अधिकाशं छलाहे आ किछु जेनाकी विभूति आनंद शून्यमे विलीन भऽ गेल छला। शून्य कालक दौरान हीरेन्द्र कुमार झा द्वारा मैथिलीमे बाल साहित्यकेर विकासक बात राखल गेल। ओ जोर देलन्हि जे बाल साहित्य मुफ्तमे बाँटल जेबाक चाही। किछु गोटेँ ऐ बातपर जोर देलन्हि जे भविष्यमे जे सगर राति हएत ओइमे सँ कोनो एकटा आयोजन पूरा-पूरी बालकथा पर हेबाक चाही। मुदा आशचर्यक विखय ई रहल जे देवशंकर नवीन" इंटरनेट पर विदेहक माध्यमे आबैत बाल साहित्यकेँ बिसरि गेलह जखन की ओ इंटरनेटक गतिविधिसँ परिचित छथि। ओही क्रममे आशीष अनचिन्हार द्वारा हीरेन्द्र जीकेँ मुफ्त डाउनलोड प्रक्रिया बताएल गेल। मुदा नतीजा वएह- जनैत-बुझैत इंटरनेटपर सुलभ बाल साहित्यकेँ एकटा सुनियोजित तरीकासँ कात कएल गेल। बात जखन हरेक विधामे बाल साहित्य लिखबा पर आएल तखन पहिल बेर आशीष अनचिन्हार द्वारा मैथिलीमे "बाल गजल" केर परिकल्पना देल गेल। मुदा एकटा बात रोचक जे बाल साहित्यकेर चर्चा पुरस्कारक बात पर अटकि गेलै। किनको ई दुख छलन्हि जे आब हमर सबहक उम्र बीति गेल तखन ई शुरू भेल। तँ किनको ई दुख छलन्हि जे अमुक अपन कनियाँ केर नामसँ व्योंतमे लागल छथि। ऐ बहसक दौरान अविनाश जी ऐ बातपर जोर देलन्हि जे "बाल कथा"क तर्ज पर "व्यस्क कथा" सेहो हेबाक चाही। ओना जे पटना सगर रातिमे सहभागी हेताह से अविनाश जीसँ नीक जकाँ परिचित हेताह से उम्मेद अछि।
धनाकर जीक रंगीन जलपर रिपोर्ट कएक ठाम आएल अछि(विदेह फेसबुक आ घर बाहरमे सेहो)।
शून्यकालक बाद तेसर स्तर शुरू भेल- ई विशुद्भ रूपे विहनि कथापर आधारित छल। ऐमे मुन्ना जी चश्मा, सेवक आ कट्टरपंथी नामक तीन टा विहनि कथा पढलन्हि। अरविन्द ठाकुर दूगोट विहनि कथा-दाम आ अगम-अगोचर पढलन्हि। प्रदीप बिहारी बूड़ि नामक विहनि कथा पढ़लन्हि। ऐ सत्रक मुख्य बात ई रहल जे मुन्ना जी लघुकथा नै बल्कि विहनि कथा कहबा पर जोर देलन्हि मुदा हुनकर उन्टा अशोक मेहता कहलन्हि जे लघुकथा नाम ठीक छै। ऐ सत्रमे मुन्ना जी सगर रातिकेर कोनो एकटा आयोजन विहनि कथापर करबा पर जोर देलन्हि। श्रोतामेसँ आशीष अनचिन्हार मुन्ना जीक विहनिकथा "चश्मा"केँ आधुनिक जीवनमे पनपैत नकली संवेदनाकेँ देखार करैत कथा कहलन्हि। ऐसँ पहिने देवशंकर नवीन जी समाजमे पसरैत असंवेदनाकेँ रेखांकित केने छलाह अपन वक्त्व्यमे। अनचिन्हार संवेदनाक एहू पक्षपर नवीन जीकेँ धेआन देओलखिन्ह। ऐ विहनि कथा सभपर अनेक टिप्पणी सभ आएल। मुदा वएह जे नीक लागल, बड्ड नीक आदि फर्मेटमे।
चारिम सत्रमे हीरेन्द्र कुमार झाक दीर्घकथा " एकटा छल गाम" आ पंकज सत्यम केर कथा " एकटा विक्षिप्तक चिट्ठी" आएल। एकटा छल गाम पर चुन्नू जी कहलखिन्ह जे कथा बेसी नमरल अछि मुदा कथ्य नीक अछि। श्री धरम जी चुन्नू जीक आलोचनासँ सहमत छलाह। संगे संग चुन्नू जी कहलखिन्ह जे ऐमे गामक चिंता नीक जकाँ आएल अछि। आ श्रीधरम कहलखिन्ह जे दलित उभार जँ ऐकथामे अबितै तँ आर नीक रहितै। श्रोता वर्गसँ आशीष अनचिन्हार द्वारा कमल मोहन चुन्नू जीकेँ कहल गेलन्हि जे या तँ ओ जगदीश प्रसाद मंडलक कथा नै पढने छथि वा बिसरि गेल छथि। जँ चुन्नू जी जगदीश मंडल जीक कथामे अबैत गामक चिंताक बाटे हीरेन्द्र जीक गामक चिन्ता देखथि तँ ओ आरो नीक जकाँ आलोचना कऽ सकै छलाह। हमर ऐ बात पर आयोजकक एकटा परम ब्राम्हणवादी सदस्य कहलाह जे अहाँ जगदीश मंडल जीक कथाक उदाहरण दिअ हम देबए लेल तैयार छलहुँ मुदा संचालक ओइ ब्राम्हणवादी सदस्यकेँ बतकुट्टौलि करबासँ रोकि देलन्हि। ऐ सत्रक आन आलोचक सभ प्रदीप बिहारी, अविनाश, रमण कुमार सिंह आदि छलाह।
पाँचम सत्रमे दीनबंधु जीक कथा "अपराधी", विनयमोहन जगदीश जी "संकल्पक बल" आ आशीष अनचिन्हारक "काटल कथा" पढ़ल गेल।आशीष अनचिन्हारक कथा पर चुन्नू जी कहलाह जे शिल्प क तौर पर ई असफल कथा अछि संगे संग कोन बात कतए छै से स्पष्ट नै छै। पाठक कन्फ्यूज्ड भऽ जाइत छथि। ऐबातकेँ आर बिस्तार दैत कमलेश किशोर झा कहलखिन्ह जे ऐ कथामे सेन्ट्रल प्वांइट केर अभाव छै। मुकेश झा कहलखिन्ह जे अनचिन्हार जीकेँ कोनो डाक्टर नै कहने छथिन्ह जे अहाँ कथा लीखू। तेनाहिते आशीष झा( पति कुमुद सिंह) कहलखिन्ह जे हमरा आधा बुझाएल आधा नै बुझाएल ई कथा छल की रिपोर्ट से नै पता। विनयमोहन जगदीश जी पर चुन्नु जी कहलखिन्ह जे कथामे नमार बेसी छै। ई लोकनि दीनबंधु जीक कथाक सेहो आलोचना केलन्हि मुदा चलंत स्टाइलमे।
छठम सत्रमे काश्यप कमल जीक दीर्घकथा- भोट, कमलेश किशोर झाक -गुदरिया पढल गेल। लिस्टमे तँ कौशल झाक न्याय नामक कथा सेहो छल मुदा पढ़बा काल धरि ओ स्थल पर नै छलाह। भोट कथा पर मुन्ना जीक कहब छलन्हि जे हँसीसँ सूतल लोककेँ जगा देलक ई कथा। कमलेश जीक कथा सेहो नीक छल मुदा वएह चलंत आलोचना।
सातम सत्रमे अशोक कुमार मेहता-"बाइट", कमलकांत झा -"विद्दति" आ महेन्द्र मलंगिया जीक कथा- लंच (वाचन प्रकाश झा) आएल। हीरेन्द्र झा मेहता जीक कथाकेँ कमजोर गढ़निक मानलन्हि। कमलकांत जीक कथाकेँ सुन्दर वर्णनात्मक खास कऽ बस बला प्रसंग केँ नीक कहलखिन्ह। मलंगिया जीक कथाकेँ नीक तँ कहलखिन्ह मुदा इहो कहलखिन्ह जे अंत एकर कमजोर छै। चुन्नू जी बाइट कथाक गढ़निकेँ कमजोर मानलन्हि आ कमलकांत आ मलंगिया जीक कथाकेँ अपराधिक पृष्ठभूमि बला मानलन्हि।
आठम सत्र अध्यक्षीय भाषण आ हुनक शीर्षक हीन मौखिक कथासँ समाप्त भेल। एतेक भेलाकेँ बाद अगिला सगर राति ( के जानए जे फेर कथा गोष्ठी)क संयोजक केर खोज शुरू भेल। पहिल प्रस्ताव अरविन्द ठाकुर सुपौल लेल देलखिन्ह आ दोसर विभारानी चेन्नै लेल। आ तेसर प्रस्ताव दिल्लीसँ भवेश नंदन जीक छलन्हि। सभसँ राय पूछल गलै। बहुत गोटेँ चेन्नैक पक्षमे एलाह। अंततः ७६म "सगर राति दीप जरय"क विभारानीकेँ रूपमे एकटा महिला संयोजक सगर रातिके भेटल|
(रिपोर्ट आशीष अनचिन्हार)
सदस्यता लें टिप्पणियाँ भेजें (Atom)


text:
हमर ईमेल:- hellomithilaa@gmail.com
नवका- पुरनका लेख सर्च करु...
हर जिला मे महिला थाना
बिहार के हर जिला मे आब एकटा महिला थाना खोलल जाएत. एकरे संग आम थाना मे सेहो महिला अधिकारी नियुक्त करय के फैसला कएल गेल अछि. महिला के खिलाफ होए वाला उत्पीड़न... शोषण के मामला मे कमी लाबय लेल राज्य महिला आयोग के तरफ सं सरकार के पास एहि बारे मे एकटा प्रस्ताव आएल छल. सरकार ओहि प्रस्ताव के स्वीकार करि लेलक अछि.
आब महिला उत्पीड़न सं जुड़ल मामला के महिला अधिकारी देखतीह. महिला थाना मे सभ स्टॉफ महिला होतीह. अखन सिर्फ पटना मे महिला थाना अछि. ओना त राज्य के हर जिला मे महिला थाना खोलल जाएत मुदा सभ सं पहिने दरभंगा... मुजफ्फरपुर... भागलपुर आओर गया मे खोलल जाएत. सरकार के ई नीक कदम अछि. कई बेर त धाक... लिहाज के कारण... लाजे महिला सभ दरोगा... थानेदार के पास रिपोर्ट लिखाबय नहि जा पाबय छथीन्ह. आब महिला सभ थाना मे रहतीह त ओ अपन परेशानी... दुख खुलि कs बतिआ पएतीह.
सदस्यता लें टिप्पणियाँ भेजें (Atom)


text:
पटना के जिलाधिकारी संजय कुमार अग्रवाल कहला कि पार्किंग सँ ल'के छठ घाट के दूरी, घाट पर कायल गेल व्यवस्था आर प्रशासन के पूरा तैयारी सभक जानकारी एप म' मौजूद अछि। जिला प्रशासन दिस सँ तैयार एहि एप मे' प्रशासन दिस सँ खतरनाक घोषित घाट सभक जानकारी सेहो देल गेल अछि।
घाट पर प्रतिनियुक्त कायल गेल अधिकारि आर चिकित्सक सभक बारे म' सेहो लोग एहि एप केर माध्यम सँ जानकारी प्राप्त क' सकैत छैथ। प्रतिनियुक्त सभ अधिकारि के मोबाइल नंबर सही एहि में अछि।
जिला प्रशासन के दावा अछिकि एप क' अप्पन मोबाइल म' डाउनलोड करला के बाद श्रद्घालु सभ क' बहुत तरहक सुविधा मिलतैन। एहि एप म' घाट पर लोग सभ क' कुन - कुन सावधानी बरतबाक चाही सभ जानकारी उपलब्ध अछि।


text:
मध्याह्न भोजनक बाद सोहन क'ल पर जा थारी धोलक, कुर्रा केलक, मुंह पोछलक. थारी डबलूआ कें थमहा मुत्ती करबा लेल इसकूल भवनक पाछां गेल कि एकटा सांप कें फेंच काटि बैसल देखलक. ओकर मुत्ती सुटकि गेलै. ओ भागल-भागल डबलूआ लग आएल आ ओकरा ल' गेल सांप देखेबाक लेल. सांप एखनो बैसले छलै. कनिए काल मे इसकूलक आओर बच्चा सभक जुटानी होमए लगलै. सांप आब देखा नै रहल छलै तइयो बच्चा सभ जुटिते गेलै. किछु कालक बाद भीड़ कम होइत-होइत खतम भ’ गेलै.
किलास शुरू भ' गेलै मुदा डबलूक कोनो पता नै छल. सोहन ओकर बाट तकैत रहल. ओ चिंता मे पड़ल छल जे ओकर थारी डबलू रखने अछि. किलास ख़तम भ' गेलै मुदा डबलू नै एलै. सोहन डबलू कें तकैत-तकैत इसकूल भवनक पाछां आएल कि मुंह बौने रहि गेल. डबलू नोरे-झोरे कानि रहल छल. ओकर मुंह कारी झामर भेल छलै. सोहन कें बुझैत देरी नै भेलै जे ओकरा सांप काटि लेलकैए. ओ डबलू कें नेने नेने मास्टर साहब लग गेल आ सबटा खेरहा सुना टाहि पारि कानए लागल.
मास्टर साहब झट द' डबलूक जांघ कें गमछा सं कसि क' बान्हि देलनि. सोहन कें ब्लेड अनबा लेल किलास में भेजलनि. मास्टर साहब ब्लेड सं डबलूक आंगुर चीरि देलनि. डबलू बपहारि काटि रहल छल. मास्टर साहब मोटर साइकिल इसटाट केलनि आ सोहन कें बैसबा लेल इशारा केलनि. ओम्हर सं प्रधान शिक्षक डबलू कें मास्टर साहब आ सोहनक मध्य बैसा देलनि. प्रधान शिक्षक सोहन सं डबलू कें कसि क' ध' बैसबाक हिदायत देलनि.
डबलू कें कनैत देखि सोहन सेहो नोरे झोरे कानि रहल छल मुदा डबलू कें कसिया क' धेने छल. ओ ग्लानि सं भरि गेल छल. वएह ओकरा सांप देखबा लेल बजओने छलै. आइ जे ओ सांप देखबा लेल ओतेक बच्चा सभ कें एकट्ठा नै केने रहैत त' ई घटना नै होइतै.
सोहन यएह सभ सोचिए रहल छल कि ओ सभ बेनीपट्टी अस्पताल पहुंचि गेल. डबलू बेहोश जकां भ' गेल छल. ओकर मुंह सं गाउज निकलि रहल छल. मास्टर साहब डबलू कें कोरा नेने डाक्टरक चैंबर मे ल' गेलाह. झटपट इलाज शुरू भ' गेलै. करीप आध घंटाक बाद मास्टर साहब बाहर आबि सोहनक माथ पर हाथ फेरैत ओकरा चाबस्सी देलनि. ओकर तत्परता सं डबलूक जान बांचि गेल छलै. संगहि मास्टर साहब शौचालय इस्तेमाल करबाक हिदायत देलनि. आइ ने ओ मुत्ती करबाक लेल इसकूल भवनक पाछां गेल रहैत आ ने एतेक किछु भेल रहैत!
— रूपेश त्योंथ
रचना साभार: मैथिली बाल पत्रिका 'बाल बन्धु'
Tags: Maithili News नेना-भुटका मैथिली साहित्य


text:
> मिथिला विकास परिषद केर ई नीक पहल
कोलकाता. मिथिला मे घर-घर गीतगाइन आ तइयो गीतगाइनक अभाव. ई आश्चर्यचकित करैत अछि. गीत गायब मैथिलानी लेल कोनो पहाड़ तोड़ब नहि. ई ओ गुण अछि जे मिथिलाक सभ माय अपन बेटी मे भरैत अछि आ पुतहु मे तकैत अछि. मुदा एतेक रहितो एकैसम शताब्दिक दोसर दशक मे मिथिलाक घर-घर आ जन-जन मे जखन पछिमाहा संस्कृतिक प्रभाव पसरल अछि, गीतगाइन भेटब मोश्किल भेल जा रहल अछि. कोलकाता मे मिथिला महोत्सव अपन संस्कृति कें टटोलबाक नीक अवसर देलक अछि. मिथिला विकास परिषद मूल तकैत महोत्सवक दोसर दिन गीतगाइन प्रतियोगिता केर आयोजन कयलक आ ओकर अप्रतिम सफलताक बाद गीतगाइन कें सम्मानित कयलक.
'गीतगाइन प्रतियोगिता 2012' मे भाग लेनिहार प्रतिभाग़ी कें प्रोत्साहित करबाक लेल 26 अगस्त 2012 (रविदिन) सांझ 5 बजे रवीन्द्र सरणी एवं महात्मा गांधी संगम स्थल पर स्थित दिगम्बर जैन भवन मे विशेष सम्मान समारोहक आयोजन कयल गेल. सुश्री आरती झा एवं सुश्री प्रियंका झा द्वारा गाओल भगवतीक वन्दना, बासुकीनाथक स्तुति ओ उपस्थित पाहुन लोकनिक सम्मान मे स्वागत गीत सं एहि कार्यक्रमक शुभारंभ कयल गेल. तारकेश्वर मिश्रा (सम्पादक, प्रभात खबर) बाबा विद्यापतिक प्रतिमा पर माल्यार्पण करैत दीप प्रज्ज्वलित क' उदघाटन कयलनि. मंचस्थ अतिथिगण मे प्रख्यात साहित्यकार एवं शिक्षाविद डॉ वीरेन्द्र मल्लिक, प्रो शंकर झा, समाजसेवी युगल किशोर झा, प्रसिद्ध समालोचक प्रफ़ुल्ल कोलख्यान, मीरा झा, सृष्टिनारायण झा आदि उपस्थित छलाह.
एहि अवसर पर सुप्रसिद्ध मैथिलसेवी तेजनारायण झा द्वारा प्रकाशित एवं श्रीमती मीरा देवी द्वारा संकलित 'श्री भगवती आराधना' पुस्तकक विमोचन भेल.
कार्यक्रमक अन्त मे गीतगाइन प्रतियोगिताक समस्त प्रतिभागी सुर-साजक संग गीत प्रस्तुत कयलनि एवं तदुपपरान्त हुनका लॊकनि कें पुरस्कृत कयल गेल.
(Report/Photo: भास्कर झा)
Tags: हालचाल


text:
कथा ::
अब्दुल तांगा वाला : उषाकिरण खान
‘‘बाउ हौ?’’ - कहलकै तेतर
‘‘की कहै छें, कह ने, तखनी सॅं बपहारि कथी काटै छैं?’’ - बाप पुनहद बला बजलै। पुनहद बला गामक जमाय छलै। तेतरा के बाप। तीन टा बेटी के पीठ पर जनमल रहै। जनमलै तँ गाम मे बड़ जोर बाढ़ि आएल छलै। जमीन सब डूबि गेलै। बहुत दिन तक पानि थमकल रहलै से खेत नै उखड़लै कोनो तीमन तरकारी नै लगा सकलै। एम्हर कोसिकन्हा मे पानि जहिना एलै तहिना पड़ा गेलै। पुनहद बला सरबेटा के सुन्नत मे आएल रहै तँ अग्गह बिग्ग्ह बालु आ पांकक धरती देखि लोभा गेलै।
‘‘एह अइ जमीन मे फुइट बतिया, तरबुज्जा खरबुज्जा जॅं रोपल जाइ तॅं ओलड़ि कै फरतै।’’ - विचारलक। ओकर मोन लुसफुस करै लागलै। ओ मोनक बात अपना सार छेदू कुजरा के कहलकै।
‘‘हौ मेहमान, हम सब तँ पोदवीये लै कुजरा छी एकटा खीरा जे टाट पर उपजबै छी से हम नै तोहर सरहोजि। तोरा जौं ई जमीन ठीक लगै छह तँ उपजाबह।’’ - छेदुआ कहलकनि। गाम मे कोनो गप छपित तँ रहै नै छै। सब सुनलकै आ पुनहद बला मेहमान के स्वागत् मे तैयार भेलै। बड़की मलिकाइन सेहो सुनलखिन। ओ मेहमान के बजौलखिन। मेहमान एलाह अपना हरियरका चरखाना गमछी लै मलिकाइनक चरण पर राखि सलाम केलखिन।
‘‘मेहमान, हम अहाॅं के सलामी देबै चाहै छी। आहाॅं बड़ सेसर कुजड़ा छी से बूझल अछि। हमरा गामक जमीन सेहो पसिन्न पड़ि गेल अछि तँ हमर धारक कात बला जोतल एक बीघा जमीन पर आइये सॅं काज शुरू क' लिय। समय बीतल जाइ छै।’’ -ओ कहलखिन। पुनहद बला हाथ जोड़ि लेलकै। हुनकर सहायक पंचू जाए जमीन नापि देलकै। कहलकै -
‘‘मेहमान, अहाॅं अखियासि लियौ जे एतबे मे काज होयत कि नै? करबै तँ दू बीघा बारि देब।’’ पुनहद बला पहिला खेती एक बीघा के केलक। बीया एकरा रहै, खेत जोतल रहै। गाछ घरवाली डोमनी आ बेटी सब रोपै मे मदति केने रहै। कमैनी पटौनी सेहो सुभिस्ते सॅं भेलै। एक बेर गाम गेल छल अपना पितियौत भातिज सभ के खेती करै मे मदतिक वास्ते लाबय लै। मुदा ओ सब बंगाल चल गेल छलै। खेत पर मचान बान्हि लेलक पुनहद बला आ सारक घरक कोनटा पर कनी टा घर ठाढ़ कै लेलक। सीजन अबैत-अबैत खेत खल-खल हॅंसय लागलै। तरबुज्जा, खरबुज्जा, काॅंकड़ि-बतिया, खीरा आ फुटि सॅं खेत भरिया गेल छलै। फूंटि तँ फुटहा भै फरल छलैक। हाट चढ़ा बेचैत-बेचैत थाकि गेल छल पुनहद बला। फूटि तँ भरि खेत छहोछित्त भेल फाटि कै कतेको राही टूही के भूख मेटबै। एकटा मजगूत सीक पटइ पर लादि हटिया जाए। बेसी भ’ जाइ तखन बैलगाड़ी करै पड़ै। धीरे-धीरे पुनहद बला एक सॅं दू बीघा, दू सॅं तीन बीघा खेत मे तरकारी लगबय लागल। आब पुनहद बला आ डोमनी गिरिह बासी भै गेलै। जाहि तिलयुगा बान्ह पर गाम बसल छलै ताहि पर भाइ के बगल मे भराठ भरा दू टा घर आ फराक आॅंगन घेर लेलक। दू टा बेटी के बियाह रोसकत्ती (विदा) भै गेलै तेतरा आ छोटकी बेटी के गोलट फूलपान चढ़ल छलै। आब बिन जन-मजूर के हाट नै जाइ। तरबुज्जा-खरबुज्जा के मसीम मे बैलगाड़ी करय पड़ै। तेतराक बियाह रोसकती के बाद समधि विचार देलकनि जे अइ हाट सँ सेसर हाट आसापुरक छै। ओ थोक बाजार छै; माल उतारू दाम लिय’ आ घर धूरि जाउ। जमालपुर हाट मे तँ अपने बैसल माछी मारै छी। पुनहद बला के विचार पसिन्न पड़ि गेलै। समधी के संग कै ओ पइकार ठीक केलक। पहिल बेर तांगा पर छिट्टा पथिया, बक्कू बोरा मे लादि हाट गेल। ठीके बेसी सुमीता रहै। एक टा खेत मे छोटका कदीमा बेस फड़ल रहै। मुदा टमटम बला से लादै लै तइयारे नै भेलै।
‘‘हम कदीमा नै लादब।’’
‘‘से कियैक हौ भाइ। हम बक्कू मे बान्हि कै देबह हौ।’’ - पुनहद बला कहलकै।
‘‘तै सॅं की, हम खोम मानै छी। हमर घोड़ा बेराम पड़ि जाइए। नै लादब।’’ - ओ अड़ि गेलै।
‘‘घोड़ा की जानय गेलै हौ जे कदीमा छै की कुम्हड़?’’
‘‘हम जानै छियै ने?’’
‘‘बैलगाड़ी पर लादि केँ कैक बेर जमालपुर हटिया पर बेच क’ आएल छी। तोहूँ हद्दे करै छह।’’ -पुनहद बला कहलकै बैलगाड़ी पर लादि एक दिनुका काज दू दिन मे सम्पन्न केलक। मोन घोर भै गेल छलै। बरदक टान से रहै। हर जोतेतै कि कटही गाड़ी? तही अवसर पर तेतरा कहलकै, पुछलकै-
‘‘बाउ हौ-- ।’’
‘‘बाज ने की कहै छैं?’’
‘‘एक टा टमटम कसवा लै ने।’’- पुनहद बला ओकरा दिस भरि आॅंखि देखलकै। बेटा जुआन भेल जाइ छै। मोछक पम्ही करिया गेल छै। हरक लागन घै नेने छै। लत्ती-फत्ती रोपे मे मोन दै छै, आलू जाहि खेत मे ई रोपत, माटि चढ़ायत ओ बेसी फर धरै छै। एकरे कहला सॅं पपीता के खेती शुरूह केलक पुनहद बला; खूब आमदनी देलकै से बेटा कहइ छै।
‘‘बाउ रौ खाली टमटम कसबेने की हेतौ? घोड़ा सेहो राखय पड़तौ।’’
‘‘गाय, महीस, बकरी बरद पोसबे करै छी, घोड़ा नै पोसल हेतै?’’ - पुनहद बला अपने टमटम घोड़ा केँ इन्तजाम केलनि आ तेतरा तरकारी आसापुर मंडी चढ़ा अबै। ककरो खोसामद के कोन काज?
अइ गाम आ इलाका के कुजड़ा सब टा खेतिहर रहलै, भीत बनेनिहार रहलै। ने तीमन तरकारी के फसिल लगेलकै ने बेचलकै। पुनहद बला आबि कै सब टा कायदा बदलि देलकै। एकाध टा पासवान जरूर एकरे जकाॅं तरकारी के खेती केलक आ संगबे भै आसापुर जाय लागल। तेतरा घोड़ा के खूब सेवा करै। चमचम चमकै ओकर खाल आ रंग बिरंगक रूनकी झुनकी सॅं साजल रहै ओकर गरदनि ओकर ममियौत सब - ‘एक्काबला’ कहि हॅंसी करय लागलै कोनो दुख नै मानैत तेतरा हॅंसि कै आगू बढ़ि जाइक। टमटम केँ धी-बेटीक बिदाइ मे सेहो इस्तमाल होमय लागल रहै। जखन सवारी लादल जाइ तखन कटही गाड़ी जकाॅं ओहार लगा देल जाइ। सबटा नीक-नीक बात होइ। पुनहद बला गनि केँ पांच दिन बीमार पड़ला आ शान्त भै गेलाह। सासुरक कबुरगाह मे दफन भेलाह। भाइ-भतीजा सब आएल रहैन्ह। डोमनी आ तेतरा टा घर मे रहि गेलै। कनियाॅं केँ रोकसती भै गेल छलै मुदा ओ बेसी काल नैहरे मे रहै। आब से नै रहलै। तेतरा बाप मुइने वयस्क जकाॅं भै गेलै। डोमनी भरि दिन खेत मे रहै। तरकारी खेतक ओगरबाही से कठिन छलै। तै डोमनी खेत ओगरबे करैत रहै। तेतराबहु बड़ स्थिर आ बुधियारि रहै। घर-आॅंगन सम्हारि लेलकै। तैयार होइत-होइत कोसिका उत्फाल भै गेली। खेत पथार डुबि गेलै, कतय धान पान आ कतय तरकारी, बड़का-बड़का सेसर गिरहत बेलल्ला भै गेलै। तेतर के एहना समय मे टमटम के आस छलै। आब ओ हो बान्हक ओही पार टमटम राखै आ रोजी कमाइ। विपनल समय मे की कमाई। लोक मोरंग बंगाल सॅं लै पंजाब दिस रोजगार तकै लै चल गेलै। तेतर एक तँ असकरूआ दोसर घर मे वृद्धा माए, कनियाॅं आ बाल-बुतरू छलै। एक टा घोड़ा आ टमटम से छलै। माल-जाल मरि खपि गेल छलै। खेते ने तँ खेती के करत, बरद सॅं खुट्टा खाली छलै। बकरी-छकरी जरूरे छलै। साले-साल बाढ़ि लोक के तबाह कइये देने रहै मुदा जीवन व्यापार चलि रहल छलै। तेतरा के एक टा बेटा आ दू टा बेटी भेल रहै बान्हक ओइ पार ब्लाॅक आॅफिस लग साल मे एक बेर दू तरहक कैम्प लागैत रहै। एक टा मोतियाबिन्द केँ, आॅंखि के आॅपरेशन केँ आ दोसर नसबंदी केँ। चारि टा सॅं छ-टा बच्चा जखन भै जाइक तखन स्त्रीगण के नसबंदी करैबाक सुधि अबै। तेतर तीन टा बच्चा भेलाक बादे आॅपरेशन करय लेल कनियाॅं के लै गेल। डोमनी कहबो केलकै - रौ एतेक बाइ कियै पैसि गेलौ, एक दू टा आर फल होम’ दही।’’
‘‘तीन टा तोरा कम बुझाइ छौ माए?’’ - जिद्दी तेतरा कनियाॅं के आॅपरेशन कराय देने रहै। अपना बेटा केँ गाम बला स्कूल मे पढ़य देलकै। मुदा जहिना गामक सब गोटाक बाल बुतरूक के होइ छै एकरो भेलै। बेटा अबदुल खेती किसानीक काज मे टमटम घोड़ा के तीया पाछा मे लागि गेलै। पहिलुक घोड़ा के बाद अइ बेर एक टा घोड़ी लेलक तेतरा। अब्दुल के एक दिन विचार भेलै -
‘‘हौ अब्बा, किएक ने टमटम के बदल तांगा कसबा लै छह। आब तँ सवारी गाड़ी भै गेलह। कोनो कदीमा परोर थोड़बे लादै छह?’’ - अब्दुल नया फैसन के अनुसार बाप के अब्बा कहै लागलै। जहिना एक समय तेतरा अपना बाप के टमटमक विचार देने छलै, आइ एकर बेटा तांगा के विचार देलकै। पहिलुका कमाएल सॅं बाप दस कट्ठा जमीन खाप किनने रहै। घर बनेने रहै आ डोमनी के बेस गहना गुरिया कीनि देने रहै। रूपैया के छड़ पूरमपूर सोलह टा चानी के रूपैया, सवा सेरक हॅंसुली, कटवी पिटबी बाजू गुज्जा लटकल, जौसन, बाला आ गोप। नाक मे सोना के नकमुन्नी आ दूनू कान मे चारि-चारि टा सोना के बारी रहै। डोमनी कोनो गहना नै पहिरै। जो कखनौ पुनहद बला टोकै तँ कहै -
‘‘है हमरा ओ मोन भरि गहना लदनाइ नै नीक लगेये काजे ने ससरत। बाजू के गुज्जा हिलतै-डोलतै तँ कमठौनी कैसे होतै?’’ - दूनू जीब हंसि केँ रहि जाइ। कोठरी मे बड़का ढक मे गहना के मोटरी रखबा देने रहै। तइयो बीनो चौल करै -
‘‘गै डोमनी दाइ, रतुका अन्हार मे कियो कान मोचि लेतौ तँ की करबही?’’
‘‘रौ टटीबा, तोरे धरबौ; तोरा छोड़ि के नोचत?’’
‘‘गै डोमनी दाइ, हम नै नोचबौ, कोनो चोर उच्चका जानि के नोचै से कहलियौ।’’ - एहन उतरा चौरी तँ होइ मुदा किछु भेलै नै।
ओही पाॅंच सेर चानी के सुदभरना राखि तेतर बेटा अबदुल लै तांगा कीन देलकै। आ माए से कहलकै -
‘‘गै दाइ (मातृक मे रहला दुआरे अम्मा के दाइ कहै तेतर) पोता कहलकौ तखन चट दै तो गहना बहार केलही बाउ के कि हमरा कहने कि दितही?’’
‘‘दिन दिनुका गप छै रौ नुनू, एक दिन तोरा सभक कमाइ सॅं अरजल गेलै। फेर हमर नेन्ना सब अरजि लेत हम की सोना चानी लै कै कब्बर मे सूतब?’’ तांगा बहुधंधी भेलै। सवारी गाड़ी जकाॅं पाली बस स्टैंड पर अप डाउन करै लागलै। नबका चकाचक छीटक ओहार, मनोरी कटोरी लागल झालरि आ गद्दी बला सीट पर नीक नील घरक सुआसिन बैसय लागली। एकर घोड़ा घुंघरू बान्हल जखन बान्ह पर सॅं चलै तँ दस गामक लोक के जनतब भै जाइक। कत्तेक बेटी आ पुतहुक बियाह रोसकती करेलक अही घोड़ा आ सइस संगे। कतेक बरक बरियात साजल गेल। अब्दुलक अपनो कनियाॅं ओही पर चढ़ि कै आएल, आ अब्दुल दुल्हा बनि अही पर गेला तखन रासि धेलकै ममियौत रसूल। रसूल सेहो एक टा तांगा कसबा नेने छल। आब बान्ह तैयार छलै। जीप, विक्रम चलै लागल छलै रिक्शा धरि कनेक टा दूरी मे चलै। मुदा अब्दुलक तांगा के मांग रहै। अइ बेरका घोड़ा अब्दुलक अपनहिं घोड़ी के बच्चा रहै। मझोले कद आ दुलकी चालि बला। साँझुक पहर केँ घोड़ा आ तांगा बान्हक कतबैबला खोपड़ी बथान पर रहै, तेतर जे वयोवृद्ध रहै तकरे रहै पड़ै। अब्दुल सब दिन गाम अबै।
एक दिन सुनलकै जे सुनील भैया के भगिनी आएल छै। ओकरा नेना मे कैक बेर तेतर आ खुदे अब्दुल तांगा पर अनने छलै। आब ओ अपने गाड़ी सॅं आएल हेतै से गमलक। ओ भेंट करै गेलै। गाम मे ई सब होइते रहै। अब्दुल सुनील बाबू सॅं गप सप करैत रहै कि नीलू दाइ एलै।
‘‘केना छी बुच्ची, बहुत दिन पर एलियै?’’
‘‘हॅं, बहुत दिन पर एलियै। लेकिन अइ बेर एक टा खास काज सॅं एलियै अब्दुल भैया।’’
‘‘कोन काज दाइ, आब तँ समरथ भेलियै, कहू ने।’’
‘‘हम जे नोकरी करै छी ताहि मे ड्यूटी भेटैत अछि जे जानवर, चिड़ै-चुनमुन्नी सब पर जहाॅं अन्याय होइ छै से तकरा घर पकड़ कैल जाय।’’
‘‘केहन अन्याय?’’
‘‘जेना चिड़ै के पकड़ि पिंजड़ा मे बन्न केनाइ, जेना मुॅंह मे लगाम लगा घोड़ा सॅं अतिशय बोझा ढोआना, गदहा के लादि देना।’’
‘‘आँय, हम तँ बड़ सेवा करै छियै घोड़ा के।’’
‘‘अब्दुल भाइ हम कहि देलौं। नै बुझबै तँ थाना पुलिस हैत।’’ - नीलू दाइ मुस्की छोड़ैत दृढ़ शब्द मे कहलखिन। अब्दुल माथ पर हाथ दै बैसि रहलै। आब? की फेर नब कोनो काज ताकै पड़तै? कि नबका फुलपाॅंक पर तरकारी उपजाबै पड़तै? ओकर तँ अक्किले गुम्म आ संगे सुनील बाबू के सेहो जे पिंजड़ा में सुगा पोसने रहथि आ भोरे-भोर सीताराम-सीताराम जपब सिखा देने रहथिन्ह। मौन पसरल छलै, सम्पूर्ण वातावरण बोझिल, अन्हार होइ जेना।
•••
उषाकिरण खान मैथिली-हिंदीक सुप्रतिष्ठित लेखिका छथि। मैथिली आ हिंदी दुनू मे समान रुचि आ गति। मूलतः कथा आ उपन्यास लेखन। काँचहि बाँस, जाइ सँ पहिने, अनुत्तरित प्रश्न, दूर्वाक्षत, हसीना मंजिल, भामती, सिरजनहार, फागुन, एकसरि ठाढ़, मुस्कौल बला, हीरा डोम आदि हिनक प्रमुख प्रकाशित कृति छनि। उपन्यास 'भामती' लेल साहित्य अकादमी पुरस्कार। भारत-भारती पुरस्कार आ साहित्यक क्षेत्र मे उत्कृष्ट योगदान लेल भारत सरकार द्वारा 'पद्मश्री' सम्मान सँ सम्मानित। उषा जी सँ ushakirankhan@yahoo.co.in पर सम्पर्क कएल जा सकैत अछि। प्रयुक्त छवि, हिंदीक चर्चित लेखिका गीताश्रीक फ़ेसबुक वाल सँ साभार। 'ई-मिथिला' पर हिनक पूर्व प्रकाशित कार्य एतय देखी : त्याग पत्र


text:
नवका- पुरनका लेख सर्च करु...
मिथिला पेंटिंग के म्यूजियम
मिथिला पेंटिंग के लेल एकटा म्यूजियम बनाएल जाएत. ई कहनाय छनि बिहार के कला, संस्कृति आओर युवा मामला के मंत्री रेणु देवी जीक. हुनकर कहनाय छलनि जे सरकार एकरा लेल अपना तरफ सं हर तरहक कोशिश करत. रेणु देवीजी मिथिला पेंटिंग कार्यशाला के अंतिम दिन कलाकार सभ के ई बात कहलखिन्ह. रेणुजी इहो कहलीह जे मिथिला पेंटिंग अखन धरि मिथिला के लोक शैली के जीवित रखने अछि... आओर राज्य सरकार सेहो प्राचीन धरोहर के सुरक्षित राखय के कोशिश मे लागल अछि. मिथिला पेंटिंग आब मधुबनी पेंटिंग के नाम सं सेहो जानल जाएत अछि.
कार्यशाला मे लोकसभ के कहनाय छलनि जे मिथिला पेंटिंग के आओर लोकप्रिय बनाबय के जरूरत अछि. दुनिया भरि मे एकर चाहय वाला के संख्या बढ़ि रहल अछि... जखन कि खुद मिथिला के लोक अपन जड़ सं विमुख भs रहल छथिन्ह. एहि बारे मे लोक के जागरूक बनाबय के सेहो जरूरत अछि. कार्यशाला मे कलाकार सभ अपन अपन पेंटिंग के प्रदर्शनी सेहो लगौने छलखिन्ह. एहि मे भाग लेबय वाला कलाकार सभ के पुरस्कार सं सम्मानित सेहो कएल गेल.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
ओन्टारिओ ताल
ओन्टारिओ ताल उत्तर अमेरिकाक पाँच विशाल तालासभमध्ये एक छी । ई क्यानडाक अाेन्टारिअाे प्रान्तका उत्तर आ दक्षिण-पश्चिममे तथा संयुक्त राज्य अमेरिकाक न्युयोर्कसँ दक्षिण आ पूर्वमे रहल अछि । ई तालक नामसँ हि क्यानडाक प्रान्तक अाेन्टारिअाे नामकरण कएल गेल अछि।
भौगोलिक बनावट[सम्पादन करी]
ओन्टारियो तालक सतहक क्षेत्रफल १८,९६० वर्ग किलोमिटर (७३४० वर्ग माइल) रहल अछि ।
सन्दर्भ सामग्रीसभ[सम्पादन करी]
- ↑ १.० १.१ १.२ Wright 2006, p. 64.
- ↑ Shorelines of the Great Lakes
बाह्य जडीसभ[सम्पादन करी]
- Lake Ontario NOAA nautical chart #14820 online
- EPA's Great Lakes Atlas
- Great Lakes Coast Watch
- Lake Ontario Bathymetry


text:
सर्लाही जिला
सर्लाही जिला नेपालक मध्यमाञ्चल विकास क्षेत्रक जनकपुर अञ्चलमे अवस्थित अत्यधिक जनघनत्व भएल जिला छी । ई जिलाक पूर्वमे बाँके तथा हर्दी नदी पश्चिममे बागमती नदी सिमाना नदीक रूपमे बहल अछि ।
जिलाक नामाकरण[सम्पादन करी]
ई जिलाक नामाकरणक सत्यतथ्य प्रमाण नैरहला बादो प्राचीन इतिहासके खोजी करैत ई जिलाक हेमपुर गाँउ विकास समितिमे सर्लाही देवी मन्दिरक नामसँ जिलाक नाम रहल अनुमान कएल गएल अछि । रातिक समयमे यदि कोनो लोग दीप राखि ओ देवीक मन्दिरमे गेलापर ओ व्यक्तिक मृत्यु होमत कहावत जनविश्वासमे रहला कारण आईओ कोई व्यक्ति दीप लऽ राति ओतय नै जाएत अछि। याह देवीक नामसँ पहिने ई ईलाकाक नाम आ पाछा ई जिलाक नाम भऽ सकैत स्थानीय बासिन्दासभक धारणा रहल अछि । सर्लाही देवीक मन्दिर अगलबगल अखैनो बस्ती नै बैसल अछि।
भौगोलिक अवस्था[सम्पादन करी]
- अक्षांस: २६.४५" उत्तर देखि २७.१०" उत्तर अक्षांश
- देशान्तर: ८५.२०" पूर्व देखि ८५.५०" पूर्व देशान्तर
- सिमाना: पूर्व-महोत्तरी, पश्चिम-रौतहट, उत्तर-सिन्धुली तथा दक्षिण-भारतक बिहार राज्यक सितामढी जिला
- क्षेत्रफल: १,२५९ वर्ग किलेामिटर
- औसत लम्बाई: ३२ किलेामिटर (उत्तर-दक्षिण)
- औसत चौडाई: ४० किलेामिट र(पूर्व-पश्चिम)
- सबभन्दा होचोस्थान: समुद्री सतहसँ ६० मिटर
- सबभन्दा अग्लोस्थान:समुद्री सतहसँ ६५९ मिटर
भैागेालिक हिसाबसँ ई जिलाके उत्तरदिस रहल चुरे पर्वत बीचमे रहल भावर दक्षिणमे रहल तराइक समथर मैदान ओकटि एकरा ३ भागमे बाँटने अछि ।
जिलागत निर्वाचन क्षेत्र अन्तर्गत सर्लाही जिला कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत सर्लाही जिला कऽ नक्सा नीचा देल गेल अछि। [२]
सन्दर्भ सामग्रीसभ[सम्पादन करी]
- ↑ १.० १.१ Household and population by districts, Central Bureau of Statistics (CBS) Nepal
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
कमसँ-कम शब्दमे पैघसँ-पैघ बातकेँ मोनमे उतारि देबाक नाम अछि
लघुकथा. जकर विषय जरूर पूर्ण रूपे विकसित रहबाक चाही, से मिथिलेश कुमार झाक
पोथी 'टीस' पढ़ैत काल हमरा बुझनामे आयल. ओ स्वंय पोथीक भूमिकामे कहैत छथि
जे लघुकथा मात्र एक गोट घटनाकेँ लऽ कऽ बिना कोनो भूमिका, पृष्ठभूमि,
डारि-पात, नोन-मसल्ला किंवा वर्णन-विन्यासक नापल-जोखल शब्दमे चोटगर ढंगे
गढ़ल गेल कथा अछि. जकर अंत बेस रिब्बरिब्बी बला होइछ आ पाठकक मानसकेँ बड़ी
काल धरि झमारैत रहैत अछि.
मिथिलेश जीक लघुकथा संग्रह 'टीस'मे कुल 45 टा लघुकथा अछि जे
पछिला किछु बर्खमे हमरा सभक भीतर विभिन्न स्तर पर भेल परिवर्तनक कथा कहैत
अछि.
लघुकथा 'गाड़ी आ नाह' बीतल जमानाक जमींदार आ हुनक खबास
पँचकौड़ियाक कथा अछि. जहिया मालिकक एका-हुकुम सौंसे गाममे चलैत रहनि तहिया ओ
पंचकौड़ी आ ओकर टोलबैया सभकेँ भोट खसाबऽ नहि दैत छलथि आ गामक राजनीति अपना
हिसाबे चलबैत छलथि. आब जखन हिनक जमींदारी खत्म भऽ गेलनि तँ ओ पँचकौड़िया
हिनका कहि जाइत छनि जे आब अहाँ बूढ़ भऽ गेली तें काल्हि बूथ पर नै जाएब आ
जमींदार साहेब विचलित भऽ जाइत छथि. एहि ठाम गमैया कहबी कहियो गाड़ी पर नाह,
कहियो नाह पर गाड़ी चरितार्थ होइछ.
समाजमे व्याप्त अंधविश्वाशकेँ खंडित करैत लघुकथा 'डर'मे लेखक
गाम-देहातमे पसरल भूत-प्रेतक डरकेँ बड़ी सूक्ष्मताक संग देखबैत छथि. आ बातो
सहिये छैक एखनो मिथिलाक गाममे राति-बिराति किओ ककरो उज्जर धोती, साड़ीमे
देख लैत छैक तँ डरे ओकर देह सिहरि जाइत छैक, मनमे कएक तरहक आशंका उत्पन्न
भऽ जाइत छैक.
लघुकथा 'उड़ल सूगा' आ 'घृणित'मे सूगा आ कुकुरक कथा कहबाक
बहन्ने जहाँ कथाकार मनुखक कुचालि आ दुर्गुण पर पैघ व्यंग करैत छथि ओतहि
'टाइम पास'मे लोक द्वारा कयल लिंग-भेद अंतर सेहो देखबैत छथि. भाइकेँ एकटा
छौड़ी संग घूमैत देखि बहिन पूछैत छैक जे ओ के रहै. भाइ ओकरा टाइमपास बतबैत
छैक ताहि पर बहीन कहैत छैक जे ओहने टाइम पास यदि हम करऽ लागि तँ. आ आगाँ
तँ अहाँ बुझिते छी जे एहने टाइमपास जौं कोनो बहीन करैत छैक तँ कतेक बवाल
होइत छैक.
मिथिलेश जी गाम-घरक छोट-छोट गप्पकेँ बहुते सूक्ष्मताक संग
लिखैत छथि. से अपनेक संग्रहक लघुकथा -मौगियाह, गोड़लगाइअक फेरा, हमरे
सप्पत, तराजू, टीस, जाति, बिलाड़िक काटल बाट, साँप-छुछुन्नरि, झीक, हाथीक
दाँत आदि पढ़लासँ बुझना जाएत.
एहनो नै छैक जे मिथिलेश जी खाली गामे टाक कथा लिखैत छथि. ओ
अपने महानगर कलकत्तामे रहैत छथि आ ओतुका अनुभव सेहो अपन कथामे बाॅचने छथि.
उदाहरण स्वरूप देखल जा सकैछ लघुकथा 'महानगर-संस्कृति' ,जाहिमे अहाँकेँ
महानगरक असल रूप भेंटत. एकटा एहन जगह जाहि ठाम मनुक्खकेँ खाली अपने टा सँ
मतलब होइ छै, जाहि ठाम समाज नामक कोनो चीज नै होइ छै. आस-पड़ोसमे घटल
पैघसँ-पैघ घटनासँ ककरो मतलब नै होइ छै.
लघुकथा संग्रह 'टीस' मिथिलेश जीक पहिल पोथी छनि. स्वभाविके छै
जे लेखकक पहिल प्रयास छनि तें विभिन्न तरहक चीज सेहो खटकैत अछि. खासकेँ कथा कहबाक शैली पर हिनका एखन बहुत काज करऽ पड़तनि. पोथी एहन नै छै जे
सालो-साल अपनेक अलमारीमे बनल रहए किंतु लघुकथाक रूपे लेखकक प्रयासकेँ
अस्वीकार नहि कयल जा सकैछ. जौं मैथिली लघुकथामे अहाँक रूचि अछि तँ ई पोथी
अपने जरूर पढ़ि सकैत छी.
- बाल मुकुंद पाठक.
(पोथी मैथिली साहित्यिक एवं सास्कृतिक समिति मधुबनीकेँ द्वारा प्रकाशित अछि)


text:
पिछ्ला किछ दिन सँ बाजार म' दस टकिया सिक्का केँ लेनदेन पर अघोषित प्रतिबंध जोका लागल अछि। सभ सिक्का असली अछि। एहि सँ संबंधित बैंक अधिकारि सभक बयान आर आरबीआइ केर गाइडलाइन सेहो लोग सभ पर असर नहि डैल पाइब रहल अछि। नहि तेँ ग्राहक से दोकानदार आसानी सँ दस केर सिक्का लैत अछि नहिये दोकानदार से ग्राहक।
ऐना में कैको जगह पर चतुर दुकानदार सभ कम दाम पर दस केँ सिक्का ल' रहल छैथ।
असल म' दोकानदार सभ ई बुइझ गेल छैथ कि मार्केट म' मौजूद दस के सभ सिक्का असली अछि पर ओ सगरे पसरल अफवाह केर नाजायज फायदा उठा रहल छैथ। ओना एखन धरी आधिकारिक तौर पर कुनु भी व्यक्ति बैंक या पुलिस लग सिक्का नहि लेबाक शिकायत दर्ज नहि करोना छैथ। आश्चर्य इ कि आम लोग जिनका लग किछ सिक्का छैन्ह ओहो एहि के कम दाम म' बेच क' खुश भ' रहल छैथ।
स्थिति एहेन कि रिजर्व बैंक क' एडवायजरी जारी करे पड़ल कि सभ सिक्का असली अछि। एकर बाद सोशल साइट पर आरबीआइ के गाइडलाइन केर संग दस टकिया सिक्का के तस्वीर वायरल करेबाक कोशिश कायल जे रहल अछि। सभ लोकनि सँ आग्रह अछि जे कुनु तरहक अफवाह केर शिकार बैने सँ बची। किएक जे दस टकिया सभ सिक्का असली अछि।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 24 मार्च 2012
गजल
घोघ हुनकर उतरि गेलै
झूठ कोना कें नुकायत
जखन सोंझा बजरि गेलै
सय बचायब बचत कोना
लाज सबटा ससरि गेलै
ओ छलै फेसन सँ डूबल
काज सबटा पसरि गेलै
भेल नेता नींद में सब
देश सगरो रगरि गेलै
(बहरे-रमल,
SISS दु-दु बेर सभ पांति में )
***जगदानन्द झा 'मनु'


text:
झामुमो सुप्रीमो शिबू सोरेन बुधदिन तेसर बेर झारखंडक मुख्यमंत्री पद क शपथ लेलथि। हुनकर संग रघुवर दास आ सुदेश मेहतो सहो शपथ लेलथि।
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
सृष्टि फाउंडेशन देलक कामेश्वर सिंह कए जयंती पर नृत्यांजलि
ज्योति श्रीवास्तव
दरभंगा । चौरंगी प्रांगण क मुक्ताकाश मे शनिदिन सृष्टि फाउंडेशन क दिस स महाराजा कामेश्वर सिंह क 108 म जयंती मनाउल गेल । एहि अवसर पर सृष्टि फाउंडेशन और मिथिला विश्वविद्यालय एकटा भव्य सांस्कृतिक कार्यक्रम क आयोजन केलक। महाराजा कामेश्वर सिंह क निधन क उपरांत इ पहिल आयोजन छल जे हुनक जयंती पर दरभंगा क आम जनता दिस स आयोजित कैल गेल छल। कार्यक्रम मे विशालता एहि स प्रदर्शित होइत अछि जे राजपथ पर हजारों आम लोक क अलावा नगर विधायक संजय सरावगी, दूनू विश्वविद्यालय क कुलपति, दरभंगा क आरक्षी अधीक्षक, पूर्व विधान पार्षद विनोद चौधरी, महाराजा कामेश्वर सिंह कल्याणी फाउंडेशन क न्यासी हेतुकर झा आ दरभंगा क सांसद कीर्ति आजाद क कनिया पूनम आजाद आदि कार्यक्रम देखबा लेल उपस्थित छलथि।
कार्यक्रम क उदघाटन करैत लनामिविवि क कुलपति साकेत कुशवाहा कहला जे एहन कार्यक्रम स मिथिला क सांस्कृति वातावरण आओर सुंदर आ समृद्धशाली भ जाइत अछि। ओ कहला जे विवि शैक्षणिक कार्यक्रम क अलावा सामाजिक आ सांस्कृतिक सरोकार स संबंधित कार्य सेहो करैत छि आ ओहि कड़ी मे एहि कार्यक्रम क आयोजन कामेश्वर नगर मे कैल जा रहल अछि। ओ कहला जे एहन आयोजन एहि परिसर मे एकटा अंतराल पर होइत रहत। संस्कृत विवि क कुलपति डा देवनारायण झा एकरा कलाप्रेमी लेल अति उत्साहवर्धक कहला। नगर विधायक संजय सरावगी कहला जे हुनकर सहयोग एहन कार्यक्रम कए भेटैत रहत। कार्यक्रम क शुरुआत शंखध्वनि क चर्चित कलाकार, दरभंगा पुत्र आ बिहार गौरव स सम्मानित बिपिन मिश्र क प्रस्तुति स भेल। एकर बाद ओडिशी नृत्य क एहन छटा बिखरल जे लगभग तीन घंटे तक राजपथ कए संगीत आओर नृत्य स गुंजमान रखलक। पहिल प्रस्तुति पंचदेव प्रस्तुति छल। जाहि मे नेहा वर्मा, श्रेया दास, जय प्रकाश पाठक आदि कलाकार सब ईश्वर क वंदना करैत एहन माहौल बनेलथि मानू भगवान जगन्नाथ पूरी स दरभंगा आबि गेलथि अछि। ओडिशी शैली मे शांताकारम क प्रस्तुति मे पुष्प ल कए कलाकार द्वारा ईश्वर कऐ प्रसन्न करबा लेल कैल गेल नृत्य पर बजल ताली स चौरंगी गुंजमान भ उठल।
कोणार्कक्रांति क प्रस्तुति सेहो सराहनीय रहल।
नागेंद्रहाराय क प्रस्तुति आ नम:शिवाय क बोल पर कलाकार रोचक मुद्रा देखौलथि। ओडिशा स खास तौर पर एहि कार्यक्रम लेल दरभंगा आयल शशिकांत प्रधान क प्रस्तुति शिवपंचक देखि मौजूद दर्शक झूम उठलाह। एकर बाद जय भगवती क प्रस्तुति भेल। करीब तीन घंटा तक
चलल एहि कार्यक्रम स चौरंगी संगीत आओर नृत्य क रंग स सराबोर रहल। मंच संचालन संगीत साधक डॉ अनंनदेव नारायण सिंह केलथि ।


text:
नोबेल शान्ति पुरस्कार
नोबेल शान्ति पुरस्कार (नर्वेजियन तथा स्वीडिश: Nobels fredspris) वार्षिक रुपमे विश्वमे शान्ति क्षेत्रमे उल्लेखनीय योगदान करैवाला व्यक्तिसभके नर्वेजियन नोबेल समिति प्रदान करैत अछि । ई ५ नोबेल पुरस्कार रसायन विज्ञान, भौतिक शास्त्र, साहित्य, शान्ति आ क्रिया विज्ञान तथा चिकित्सा मेसँ एक छी जेकरा सन् १८९५ मे उद्योगपति, आविष्कारक, आ शस्त्रसभक निर्माता अल्फ्रेड नोबेल स्थापना केनए छल ।[१][२]ई ओहन व्यक्तिसभके प्रदान कएल जाएत अछि जे सीमामे खटल सेनाके हटाबै या घटाबएक लेल आ शान्ति काङ्ग्रेसक आयोजन आ प्रबर्द्धनक लेल, राष्ट्रक बीच बिरादरी बढाबैक लेल सबसँ वा सबसँ बढिया काम करनिहार व्यक्तिसभके (किछ अपवादसंग) वार्षिक रुपसँ सम्मानित कएल जाएत अछि । ई पुरस्कार नर्वेजियन नोबेल समितिद्वारा प्रशासित आ संसदद्वारा निर्वाचित पाँच सदस्य होमएत अछि जे शान्तिक लेल नोर्वेक संसदक प्रस्तावमे सम्मानित करल जाएत अछि । ई पुरस्कार प्रत्येक वर्ष दिसम्बर १० मे नोबेलक मृत्युको वार्षिकोत्सवमे एक वार्षिक समारोहमे ओस्लो सिटी हलमे प्रस्तुत कएल जाएत अछि । ई पुरस्कार पहिने ओस्लोक कानुन संकाय (१९४७-१९८९), नार्वे नोबेल संस्थानक विश्वविद्यालयक एट्रियम (१९०५-४६), आ संसद (१९०१-०४) मे सम्मानित कएल गेल छल । [३]
पृष्ठभूमि[सम्पादन करी]
पुरस्कार[सम्पादन करी]
सन्दर्भ सामग्रीसभ[सम्पादन करी]
- ↑ "History – Historic Figures: Alfred Nobel (1833–1896)", बिबिसी, अन्तिम पहुँच २०१०-०१-१५।
- ↑ "Guide to Nobel Prize", ब्रिट्यानिका, अन्तिम पहुँच २०१३-०६-१०।
- ↑ "Prisutdelingen | Nobels fredspris", Nobelpeaceprize.org, अन्तिम पहुँच १३ अक्टुबर २०१२।
बाह्य जडीसभ[सम्पादन करी]
- "नोबेल शान्ति पुरस्कार" – आधिकारिक वेबसाइट नर्वेजियन नोबेल समिति
- "नोबेल शान्ति पुरस्कार" नोबेल पुरस्कारक आधिकारिक वेबसाइटमे
- "नोबेल शान्ति पुरस्कार पाबनिहार सब धारकसभ"


text:
पटना, मिथिला मिरर: शराबबंदी कानून के लय क बिहार मे पैघ बदलाव आबि सकैत अछि। सूत्रक अनुसार मुख्यमंत्री नितीश कुमार शराबबंदी कानूनक समीक्षाक लेल जलील मस्तान के संग बैसक केलनि।
ताजा जारी विज्ञापन मे सेहो सरकार जनता सं सुझाव मांगने छल। ज्ञात हो कि शराबबंदी मे सजा के कम करब आ परिवार के बालिग़ सदस्य के गिरफ्तार नहि करबा सहित अन्य बदलाव पर चर्चा भेल। सरकार के जनता दिस सं सेहो फीडबैक प्राप्त भेल अछि। जाहि मे पूरा बिहार शराबबंदी कानूनक स्वागत करैत अछि। मुदा सख्त सजा के प्रावधान जनता के भ्रमक स्थिति मे आनि देने अछि।
कांग्रेस आ राजद सेहो मुख्यमंत्री नितीश कुमार के शराबबंदी कानून के सख्त प्रावधानक लेल समाजक गरीब तबका मे उपजल भ्रमक स्थिति सं अवगत करेलक अछि। मुख्यमंत्रीआगामी विधानसभा सत्र मे शराबबंदी कानून मे नरमी अनबाक संकेत देलनि अछि।


text:
धान
धान विश्वके एकटा प्रमुख अन्न बाइल छि । वैज्ञानिक नाम ओरिजा सेटिभासे परिचित ई वनस्पति वैदिक साहित्य एवं पुरातात्विक उत्खननमे धान सबसे पुरान उत्पादित बाइलके रुपमे प्रमाण भेल अछि । हजारौ वर्ष पहिला भारत आर चीनमे एकर खेती होइछि । धानअन्तर्गत विश्वके करिब ९० प्रतिशत क्षेत्र एसियामे परैछि आर विश्वके लगभग ९० प्रतिशत धान एसियामे उत्पादन आर खपत होइछि । संसारभर १५० मिलियनसे बेसी इलाकामे धानके उब्जाउ करल जाछि । चाउर एसियाके एक प्रमुख खाद्य पदार्थ छि । धानके पहिल बीज कत उत्पत्ति भेलछि से अखन तक पता नै लागल अछि ।
सम्भवत: १०,००० वरस पहिल एसियाके गरम भागमे धानके खेतीके शुरु भेल अछि । भारतमे हस्तिनापुर (उत्तर प्रदेश)-मे उत्खनन (१०००-७५० इसापूर्व)-के समयमे धानके सबस से पुरान नमूना जरल या अङ्गारके स्वरूपमे पक्याल छेलै । जंगली धान पहिला बंगलादेश, आसाम, उडिसा आर बगलके इलाकामे उब्जाउ होइके विश्वास करल ग्याल अछि । पश्चिम आर उत्तर अफ्रिका (इजिप्ट), पूरव आर मध्य अफ्रिकाके अधिकांश देशसबमे धान उब्जनी करैई छेलइ । ओकर बाद धानके खेती दक्षिण आर मध्य अमेरिकी मुलुक सब (ल्याटिन अमेरिका), अष्ट्रेलिया, संयुक्त राज्य अमेरिका आर स्पेन, इटाली आर फ्रान्सजहन दक्षिणी युरोपेली मुलुकरसबमे विस्तार भेल अछि ।


text:
पुलिस के अनुसार, गुप्त सूचना केर आधार पर पुलिस विक्की क' डोभी के कोथवारा क्षेत्र सँ ओय समय गिरफ्तार केलन्हि, जखन ओ झारखंड दिस से अप्पन एक संगी संग अप्पन वाहन सँ गया दिस आबैत छलाह। गया पुलिस अधीक्षक (नगर) अवकाश कुमार कहला कि पुलिस हुनका वाहन स' शराब केर 12 बोतल बरामद केना अछि।
पुलिस गिरफ्तार दुनु गोटा सँ पूछताछ क' रहल अछि। एहि बिच पूर्व मुख्यमंत्री आर हिन्दुस्तानी अवाम मोर्चा केँ प्रमुख मांझी एहि विषय पर कहला कि कानून अप्पन काज करत। मांझी शराबबंदी क' विफल बताबैत रहल छैथ। बिहार म' इसी बरख अप्रैल सँ शराब पर पूर्ण प्रतिबंध लगाओल गेल अछि।


text:
सांसद पप्पू यादव कहला कि सहरसा लगातार दस दिन सँ जलजमाव स' परेशान अछि लेकिन लोग सभक समस्या दूर नै भ' रहल अछि। सांसद पप्पू यादव नगर परिषद पर निशाना साधैत कहला कि बुझी नै पाबैत छी सहरसा म' नगरपालिका केर की काज अछि ? जखन हम सभ बिजली केर उपयोग करैत छी तेँ ओकर बिल जमा करैत छी। मुदा, शहर म' स्वच्छता नै अछि, ब्लीचिंग नै अछि आर लोग सभ क' कुनु सुविधा भेटैत छैन्ह तखन लोग कथिक लेल टैक्स भरत। ओ सभ सँ अपील केलाह कि बिना सुविधा केर कुनु तरहक टैक्स नै दी । आब बड़का लडाई लड़बाक जरुरत अछि, जाहिक शुरुआत सहरसे सँ करब।
सांसद पप्पू यादव उग्रतारा महोत्सव सहित अन्य महोत्सव केर आयोजन पर सवाल उठबैत कहला कि 90 प्रतिशत आबादी खतरनाक बीमारि सभ सँ जूझि रहल अछि। गरीबी असहाय भ' गेल छथ, लेकिन मंत्री फोटो खिंचेबाक चक्कर म' एहि महोत्सव म' शामिल होयत छैथ। ओतै शराबबंदी पर ओ कहला कि शराब बंद होबाक चाही, मुदा नीतीश कुमार व लालू प्रसाद यादव केर मंशा ठीक नै छैन्ह। नीतीश कुमार व लालू प्रसाद बिहार के सभसँ पैघ गैम्बलर छैथ। ओतहि शहाबुद्दीन मामला पर कहला कि लालू प्रसाद अप्पन दुनु बेटा क' स्थापित करबाक लेल शहाबुद्दीन केर इस्तेमाल कएलन्हि। सांसद राजेश रंजन उर्फ पप्पू यादव मोटरसाइकिल सँ नगर भ्रमण सेहो केलाह।


text:
मैलोरंगक आ मैथिली रंगमंचक सशक्त अभिनेत्री पूजा शर्मा (प्रियदर्शिनी पूजा) आ युवा रंगकर्मी मन्नू कुमार झा संस्कृति मंत्रालय, भारत सरकार सं युवा रंगकर्मी छात्रवृत्ति लेल चयनित भेलथि। ई छात्रवृत्ति रंगमंचक उच्च
स्तरक पढ़ाई लेल देल जाइत अछि। पूजा जी पिछला सात साल सं मैलोरंग सं जुड़ल छथि, दिल्ली यूनिवर्सिटी सं बीकॉम केलीह। कत्थक नृत्य मे शिक्षित सेहो छथि आओर मैलोरंगक संग कतेको नाटक केलीह। वर्तमान में मध्य प्रदेश नाट्य अकादमी मे चयनित भ शिक्षा ल रहल छथि।
मन्नू झा अखन डीयू फाइनल ईयर में पढ़ि रहल छथिन्ह। पिछला दू साल सं मैलोरंग सं जुड़ल छथिन्ह आ 7-8 टा नाटक कs चुकल छथिन्ह। मन्नू जी मैलोरंग के सभसं युवा रंगकर्मी छथिन्ह। मैलोरंग के कर्ताधर्ता निर्देशक प्रकाश झा जी छथिन्ह। हिनकर नेतृत्व मे राजधानी दिल्ली मे मैथिली रंगमंच एकटा नव स्थान हासिल करलक। आजुक दिन मे दिल्ली मे जतेक मैथिली नाटक आ कार्यक्रम होएत अछि, ओतेक गाम घर दिस सेहो नहि होएत अछि। एहि लेल प्रकाश झा जकां रंगकर्मी बधाई के पात्र छथिन्ह।
पूजा आ मन्नू दुनु गोटे के बहुत रास बधाई आ शुभकामना। एहिना ई सब बढ़ैत रहथि मैथिली रंगमंचक नाम ऊंच करैत रहथि।


text:
पता अछि -
लोक सभा चैनल, 21-23, महादेव रोड, नई दिल्ली
( आकाशवाणी भवन के नवका प्रसारण घर Broadcasting House के पाछां )
( बेसि जानकारी के लेल www.loksabha.nic.in पर क्लिक करु)
जेहि पद के लेल लोकक जरूरत अछि ओ एहि तरहे अछि
1. प्रोड्यूसर- स्नातक... पत्रकारिता मे डिग्री/ डिप्लोमा...चैनल मे पहिने काज कS चुकल लोक के प्राथमिकता... 5 सं 7 साल के अनुभव नीक रहत . एहि पद के लेल कौशल परीक्षा लेल जाएत. स्कील टेस्ट के लेल 13 अक्तूबर के 9 सं 10 बजे के बीच पहुंचि रिपोर्ट करिऔ.
2. असिस्टेंट प्रोड्यूसर- स्नातक... पत्रकारिता मे डिग्री/ डिप्लोमा...चैनल मे पहिने काज कS चुकल लोक के प्राथमिकता... 2 सं 3 साल के अनुभव नीक रहत . एहि पद के लेल कौशल परीक्षा लेल जाएत. स्कील टेस्ट के लेल 14 अक्तूबर के 9 सं 10 बजे के बीच पहुंचि रिपोर्ट करिऔ.
3. प्रोडक्शन असिस्टेंट- स्नातक... पत्रकारिता मे डिग्री/ डिप्लोमा... चैनल मे पहिने काज कS चुकल लोक के प्राथमिकता... 1 सं 2 साल के अनुभव नीक रहत . एहि पद के लेल कौशल परीक्षा लेल जाएत. स्कील टेस्ट के लेल 14 अक्तूबर के 9 सं 10 बजे के बीच पहुंचि रिपोर्ट करिऔ.
4. एंकर/ जर्नलिस्ट ( हिन्दी/ अंग्रेजी द्विभाषी )- स्नातक... पत्रकारिता मे डिग्री/ डिप्लोमा... चैनल मे पहिने काज कS चुकल लोक के प्राथमिकता... 3 सं 5 साल के अनुभव नीक रहत . एहि पद के लेल कौशल परीक्षा लेल जाएत.
स्कील टेस्ट के लेल 15 अक्तूबर के 9 सं 10 बजे के बीच पहुंचि रिपोर्ट करिऔ.
5. कैमरामैन-- स्नातक... सिनेमेटोग्राफी मे डिग्री/ डिप्लोमा... चैनल मे पहिने काज कS चुकल लोक के प्राथमिकता... 3 सं 5 साल के अनुभव नीक रहत . एहि पद के लेल कौशल परीक्षा लेल जाएत.
स्कील टेस्ट के लेल 16 अक्तूबर के 9 सं 10 बजे के बीच पहुंचि रिपोर्ट करिऔ.
6 ऑडियो एक्जीक्यूटिव- - स्नातक... चैनल मे पहिने काज कS चुकल लोक के प्राथमिकता... 1 सं 2 साल के अनुभव नीक रहत . एहि पद के लेल कौशल परीक्षा लेल जाएत. स्कील टेस्ट के लेल 16 अक्तूबर के 9 सं 10 बजे के बीच पहुंचि रिपोर्ट करिऔ.
7. ग्राफिक्स - स्नातक... डिग्री/ डिप्लोमा... चैनल मे पहिने काज कS चुकल लोक के प्राथमिकता... 1 साल के अनुभव नीक रहत . एहि पद के लेल कौशल परीक्षा लेल जाएत. स्कील टेस्ट के लेल 15 अक्तूबर के 9 सं 10 बजे के बीच पहुंचि रिपोर्ट करिऔ.
8 वीडियो एडीटर...- स्नातक... डिग्री/ डिप्लोमा... चैनल मे पहिने काज कS चुकल लोक के प्राथमिकता... 3 सं 5 साल के अनुभव नीक रहत . एहि पद के लेल कौशल परीक्षा लेल जाएत. स्कील टेस्ट के लेल 15 अक्तूबर के 9 सं 10 बजे के बीच पहुंचि रिपोर्ट करिऔ.
स्कील टेस्ट/ कौशल परीक्षा/ लिखित परीक्षा लेल जाए सं पहिने अपना संग किछ दस्तावेज/ प्रमाण पत्र जरूर राखि लेब.
1. जन्म प्रमाण पत्र
2. शिक्षा/ अनुभव प्रमाण पत्र
3. पहचान पत्र
4. वेतन प्रमाण पत्र ( आखिरी वेतन के स्लीप )
5. पैन नंबर
मोबाइल फोन/ बैग लS क भीतर नहिं जाए देल जाएत. ताहि लेल आ त किनको संग राखु आ एकरा घरहिं पर छोड़ि कS चलु. स्कील टेस्ट/ लिखित परीक्षा मे सफल लोकक घोषणा तुरंतहि करि देल जाएत. चुनल गेल लोकक इंटरव्यू 24 आओर 25 अक्तूबर के होएत. त लगि जाउ तैयारी मे. ईश्वर सं अहांक सफलताक कामना अछि.


text:
202.51.88.226को योगदानहरू
202.51.88.226को लागी वार्तालाप निषेध अभिलेखहरू अभिलेखहरू दुर्व्यवहार इतिहास
८ फेब्रुअरी २०२०
- २३:२८२३:२८, ८ फेब्रुअरी २०२० अन्तर इतिहास +१४ उत्तर दिनाजपुर जिल्ला कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २३:२६२३:२६, ८ फेब्रुअरी २०२० अन्तर इतिहास +१७ पुरुलिया जिल्ला कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २३:१९२३:१९, ८ फेब्रुअरी २०२० अन्तर इतिहास +१५ दक्षिण दिनाजपुर जिल्ला कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २२:४३२२:४३, ८ फेब्रुअरी २०२० अन्तर इतिहास +३१ पहिलो विश्वयुद्ध कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २२:३९२२:३९, ८ फेब्रुअरी २०२० अन्तर इतिहास +३० पहिलो विश्वयुद्ध कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २२:३७२२:३७, ८ फेब्रुअरी २०२० अन्तर इतिहास +२८ पहिलो विश्वयुद्ध कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २२:३४२२:३४, ८ फेब्रुअरी २०२० अन्तर इतिहास +३० पहिलो विश्वयुद्ध कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २२:३०२२:३०, ८ फेब्रुअरी २०२० अन्तर इतिहास −१ दोस्रो विश्वयुद्धका कारणहरू कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २२:२९२२:२९, ८ फेब्रुअरी २०२० अन्तर इतिहास +३६ दोस्रो विश्वयुद्धका कारणहरू कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २२:२१२२:२१, ८ फेब्रुअरी २०२० अन्तर इतिहास +९ दोस्रो विश्वयुद्धका कारणहरू कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २१:२७२१:२७, ८ फेब्रुअरी २०२० अन्तर इतिहास +२ कालिञ्चोक एफ.एम कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २०:३३२०:३३, ८ फेब्रुअरी २०२० अन्तर इतिहास +१ उपत्यका बमकाण्ड कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २०:३२२०:३२, ८ फेब्रुअरी २०२० अन्तर इतिहास +१ उपत्यका बमकाण्ड कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २०:३२२०:३२, ८ फेब्रुअरी २०२० अन्तर इतिहास +१ रामराजाप्रसाद सिंह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २०:३१२०:३१, ८ फेब्रुअरी २०२० अन्तर इतिहास +१ रामराजाप्रसाद सिंह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २०:२८२०:२८, ८ फेब्रुअरी २०२० अन्तर इतिहास +१ रामराजाप्रसाद सिंह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- २०:२७२०:२७, ८ फेब्रुअरी २०२० अन्तर इतिहास −१ रामराजाप्रसाद सिंह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:५५१९:५५, ८ फेब्रुअरी २०२० अन्तर इतिहास +१ गणेशमान सिंह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:५४१९:५४, ८ फेब्रुअरी २०२० अन्तर इतिहास +२ गणेशमान सिंह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:५०१९:५०, ८ फेब्रुअरी २०२० अन्तर इतिहास −४१६ सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:४९१९:४९, ८ फेब्रुअरी २०२० अन्तर इतिहास +४ सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:४६१९:४६, ८ फेब्रुअरी २०२० अन्तर इतिहास −२ सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:४४१९:४४, ८ फेब्रुअरी २०२० अन्तर इतिहास +२ सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:४४१९:४४, ८ फेब्रुअरी २०२० अन्तर इतिहास +१ सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:४३१९:४३, ८ फेब्रुअरी २०२० अन्तर इतिहास +१ सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:४३१९:४३, ८ फेब्रुअरी २०२० अन्तर इतिहास +१ सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:४२१९:४२, ८ फेब्रुअरी २०२० अन्तर इतिहास +१ सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:४११९:४१, ८ फेब्रुअरी २०२० अन्तर इतिहास ० सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:४०१९:४०, ८ फेब्रुअरी २०२० अन्तर इतिहास +१ सूर्यप्रसाद उपाध्याय कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३९१९:३९, ८ फेब्रुअरी २०२० अन्तर इतिहास +१ सुवर्ण शमशेर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३९१९:३९, ८ फेब्रुअरी २०२० अन्तर इतिहास ० सुवर्ण शमशेर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३८१९:३८, ८ फेब्रुअरी २०२० अन्तर इतिहास −१ सुवर्ण शमशेर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३६१९:३६, ८ फेब्रुअरी २०२० अन्तर इतिहास +१ सुवर्ण शमशेर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३६१९:३६, ८ फेब्रुअरी २०२० अन्तर इतिहास +१ सुवर्ण शमशेर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३५१९:३५, ८ फेब्रुअरी २०२० अन्तर इतिहास +१ सुवर्ण शमशेर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३४१९:३४, ८ फेब्रुअरी २०२० अन्तर इतिहास +१ सुवर्ण शमशेर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३३१९:३३, ८ फेब्रुअरी २०२० अन्तर इतिहास ० सुवर्ण शमशेर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३२१९:३२, ८ फेब्रुअरी २०२० अन्तर इतिहास +१ सुवर्ण शमशेर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:३११९:३१, ८ फेब्रुअरी २०२० अन्तर इतिहास ० सात सालको क्रान्ति कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:२९१९:२९, ८ फेब्रुअरी २०२० अन्तर इतिहास +१ सात सालको क्रान्ति कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:२९१९:२९, ८ फेब्रुअरी २०२० अन्तर इतिहास +१ सात सालको क्रान्ति कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:२८१९:२८, ८ फेब्रुअरी २०२० अन्तर इतिहास +१ सात सालको क्रान्ति कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:२७१९:२७, ८ फेब्रुअरी २०२० अन्तर इतिहास −१ त्रिभुवन शाह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:२६१९:२६, ८ फेब्रुअरी २०२० अन्तर इतिहास +२ त्रिभुवन शाह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:२५१९:२५, ८ फेब्रुअरी २०२० अन्तर इतिहास −१ त्रिभुवन शाह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:२३१९:२३, ८ फेब्रुअरी २०२० अन्तर इतिहास +४ मोहन शमशेर जङ्गबहादुर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:२२१९:२२, ८ फेब्रुअरी २०२० अन्तर इतिहास −२ मोहन शमशेर जङ्गबहादुर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:२११९:२१, ८ फेब्रुअरी २०२० अन्तर इतिहास +१ मोहन शमशेर जङ्गबहादुर राणा कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:१९१९:१९, ८ फेब्रुअरी २०२० अन्तर इतिहास +३ हरि सिंह कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन
- १९:१७१९:१७, ८ फेब्रुअरी २०२० अन्तर इतिहास +१ मुम्बई कुनै सम्पादन सारांश छैन चिनोहरू: मोबाइल सम्पादन मोवाइल अनुप्रयाेग सम्पादन आइओएस अनुप्रयाेग सम्पादन


text:
चेन्नई अन्तर्राष्ट्रिय विमानस्थल
चेन्नई अन्तर्राष्ट्रिय हवाई अड्डा (आइएटिए: MAA, आइसिएओ: VOMM) (तमिल: சென்னை பன்னாட்டு வானூர்தி நிலையம் ), जे मद्रास इन्टरनेशनल एयरपोर्ट क नाम सँ सेहो विख्यात अछि, चेन्नई (मद्रास), भारत क दक्षिणमे, तिरूसुलम ७ किमी (४.३ माइल) मे स्थित अछि। ई देशक सबसँ बडका अन्तर्राष्ट्रिय प्रवेश द्वारमे सँ एक अछि आर भारतमे तेसर सबसँ व्यस्त हवाई अड्डा छी (दिल्ली आर मुम्बईक बाद) आर एक ऐहन अन्तर्राष्ट्रिय केन्द्र, जे २००७ सँ लगभग १ करोड यात्रिसभक संचालन क रहल अछि आर २५ सँ अधिक विभिन्न एयरलाइनक सेवा प्रदान करैत अछि । देशमे मुम्बईक बाद ई दोसर सबसँ बडका नौभार केन्द्र छी। ई मिनमबक्कम आर तिरूसुलमक लग स्थित अछी, जत यात्री प्रवेश तिरूसूलममे आर माल प्रवेश मिनमबक्कममे होएत अछि।
इतिहाससंपादित करें
सन्दर्भ सामग्रीसभसंपादित करें
- ↑ Airport information for VOMM वर्ल्ड एरो डेटामे । अक्टुबर २००६ धरिक डेटा स्रोत: DAFIF
- ↑ Airport information for MAA ग्रेट सर्कल म्यापरमे । स्रोत: DAFIF (अक्टुबर २००६ सँ उद्द्यतित)


text:
बम्बइ. मैथिली फिल्म 'कखन हरब दुःख मोर' फेम फिल्म निर्देशक संतोष बादल कें मातृशोक पर समूचा फिल्म जगत आहत अछि. हुनक मायक देहांत रविदिन ३० सितम्बर २०१२ कें भेलनि. एक दिन बाद बनारस मे दाह-संस्कार होयबाक खबरि अछि.
ज्ञात हो जे २४ सितम्बर कें संतोष बादल केर जन्मदिन छलनि. एहना मे मायक विक्षोभ दुखित करैत अछि. समूचा मित्र ओ फैन-फालोवर हुनका एहि कठिन समय मे सामर्थ्यवान बनबाक कामना कयलक अछि. संतोष बादलक एक निकट सम्बन्धीक अनुसार हुनक माय (८२) बेमार रहैत छलीह. मैथिली फिल्म जगत केर निर्देशक मुरलीधर ओ विकास झा सहित फिल्म कलाकार राहुल सिन्हा, दिनेश मिश्र ओ अन्यान्य अपन संवेदना प्रकट कयलनि अछि.
ज्ञात हो जे २४ सितम्बर कें संतोष बादल केर जन्मदिन छलनि. एहना मे मायक विक्षोभ दुखित करैत अछि. समूचा मित्र ओ फैन-फालोवर हुनका एहि कठिन समय मे सामर्थ्यवान बनबाक कामना कयलक अछि. संतोष बादलक एक निकट सम्बन्धीक अनुसार हुनक माय (८२) बेमार रहैत छलीह. मैथिली फिल्म जगत केर निर्देशक मुरलीधर ओ विकास झा सहित फिल्म कलाकार राहुल सिन्हा, दिनेश मिश्र ओ अन्यान्य अपन संवेदना प्रकट कयलनि अछि.
(Report: मिथिमीडिया सिने ब्यूरो)
Tags: हालचाल


text: मुजफ्फरपुर, मिथिला मिरर : साओनक तेसर सोमवारीक दिन प्रशासनक सभ व्यवस्था पड़ले रहि गेल जखन रवि आ सोमदिनक रातिक एक बजेक बादसँ कांवरियाक भीड़ उमड़य लागल। पौने दू बजे आमगोला ओवरब्रिज पर बनल अस्थायी डिवाइडर पूर्ण रूपेँ टूटि गेल। भगदड़ मचलासँ करीब दू दर्जनसँ बेसी कांवरिया घायल आ बेहोश भ’ गेलाह। घायल सभकें अस्पतालमे भर्ती कराओल गेल अछि जतय हुनकर सभक इलाज चलि रहल अछि। देर राति एक बजेक बादसँ कांवरिया पथ पर भीड़ बढ़लासँ पुल पर दबाव बढ़य लागल, कमरथुवा सभकेँ रोकबाक लेल अनेको जगह बैरियर लगाओल गेल छल मुदा भीड़ नै सम्हरल। ओरियंट क्लबमे बनाओल गेल जिग जैग पर दबाव बढ़लासँ कांवरिया सभ कूदि-कूदि निकलय लगलाह। देखिते-देखिते रातिक पौने दू बजे तक आमगोला ओवरब्रिज कांवरिया सँ भरि गेल। भीड़कें आगाँ बढैत देखि पुलिसक जवान पाछाँ हटि गेल। हरिसभा चौक पर कोनो तरहें सेवादलक सहयोगसँ कांवरिया सभकेँ रोकय चाहलक मुदा सफल नहि भ’ सकल। कुनो तरहेँ भीड़केँ वशमे करवाक लेल सेवादल बाँसक ढाठ लगौलक संगहि पुलिसबल पानिक बौछार सेहो केलक। हालाँकि सेवादलक बेर-बेर अनुरोधक बादो पुलिस अपन हेकरी देखौलक जकर परिणाम बादमे महग पड़ल । एहनमे सवाल इ उठैत अछि जे पछिला दू सोमवारीक भीड़क हिसाबसँ प्रशासन अपन व्यवस्था दुरुस्त किएक नै कएने छल।


text:
प्रवासक पीड़ा सँ दिन -दिन दुब्बर होइत मिथिला
सम्प्रति सम्पूर्ण संसार एखन वैश्विक महामारी सँ दू -चा रि भ’ रहल अछि।एखन पूरा मानव समुदाय एहि शताब्दीक भीषणतम संकट सँ लड़ि रहल अछि। अबैवला समयमे एहि महामारीक बहुत भीषण प्रभाव पड़ैवला छैक विशेष क’आर्थिक पक्षपर।दुनियाँक बिभिन्न भागक अपन समस्या छैक मुदा मिथिलाक समस्या भारतक आन प्रदेश सं भिन्न छैक। संसारक सभसं बेसी जनघनत्ववला प्रदेश थिक मिथिला।एतय रोजगारक अवसर अत्यन्त क्षीण छैक।उद्योग छैक नहि आओर कृषिपर एतुका लोक के भरोस रहलै नै तें खेतीबारी प्राय: पूर्णरुपेण चौपट जकां अछि। आइ जखन कोरोना सन महामारीक बिनु परबाहि कयने बिहार आ मिथिलाक लोक दिल्ली सं अपन गामक लेल पायरे विदाह भ’ जाइछ। कतेक दुखदायी आ चिंताजनक छलैक ओ दृश्य।हमर लोक एखनो बहुत भावुक अछि।अशिक्षित अछि मुदा अपना भूमिक प्रति ,अपन भाषाक प्रति हुनका लोकनिक भावनाक थाह लैये पड़त।ई दृश्य जतबे भयाओन छल ततबे भावुक।कियो व्यक्ति हजार किलोमीटर पायरे चलबाक लेल कोना विदाह भ’ सकैये? बस आ रेलगाड़ी मे ठुसि क’ मृत्यु सँ खेलाइत कोना अपन गाम लेल विदाह भ’ सकैये।एकटा साकांक्ष व्यक्तिक लेल ई सोचिक’ देह सिहरि जाइत छैक मुदा ई घटना भेल अछि, सद्य: भेल अछि।हमरा लोकनि देखलहुं जे 27सँ29मार्चक बीच दिल्ली मे संसार देखलक हमर बोद्धिकता। लोक हंसल मिथिलापर ,बिहारपर ।आखिर एहन दृश्य हमरा बिहारक कियेक छैक? की एकर सुधारक कोनो उपाय नहि छैक? एहि परिप्रेक्ष्यमे हम मिथिला के केन्द्र मे राखि एहि समस्यापर किछु विचार करय चाहब।की हमरा लग साफे कोनो साधन नहिअछि? जे समांग विभिन्न देश-परदेश मे रचि बसि गेलाह ओ लोकनि तं एतय एताह नहि मुदा जे मात्र मजूरी करबाक लेल ,एकटा बहुत खराप जीवन जीबाक लेल बिभिन्न प्रदेश मे जाक’ दिहारी मजूर,ठेकाक मजूर,कृषि मजूर बनि क’ ओहि प्रदेशक विकास मे अपन बहुमूल्य योगदान दैत छथि। तिकर हालति देखलियै ओ प्रदेश सभ विपत्तिक बेर मे हुनका सभक भार मासो दिन वहन करबाक लेल तैयार नहि भेल।कहबाक प्रयोजन ई जे आबयवला समय बहुत कठिन अछि।ई महामारी दुनियांक उद्योग धंधा के चौपट क’ देत।सम्हरै मे बहुत समय लगतै।आनठाम रोजगार भेटब आर दुरूह होबयवला अछि।तँ किये नै एहि अवसर केँ हमरा लोकनि मिथिलाक आर्थिक पुनर्चना मे लगाबी।सफलता -असफलता जे हुए जे मुदा सोचबाक बेर तँ ई अछये। कहिया कहलनि यात्रीजी ‘की पाकि जाइत प्रवासहि मे हमर केस? से अद्यावधि ओएह स्थिति अछि।पहिने तं कोरोना सँ उबरी।उबरे करब ।पछाति ओहूपर सोचि।सोचबाक बेर अछि।दुनियाँ के लोक बहुत लगीच सँ देख र हल अछि।सामाजिक दूरी सभ दिनक लेल नै रहतै।हम सभ लगीच आयब।एक दोसराक दुख सुख मे संग रहब।मुदा ई बिमारीवला सोसल डेस्टिंग के चिंता हमरा नै अछि।हम चिंतित छी ।मिथिलामे राजनीतिक नेतृत्व द्वारा जे एकटा कृत्रिम सामाजिक विभाजन बहुत चालाकी सँ पैनिक रुप स सँ जे कयल गेल अछि।जे मिथिलाक विकास के सभसं बेसी अवरुद्ध कयने अछि। ओहि दूरी केपाटबाक प्रयास करी। नहियो क’ सकी तँ मुदा कम सं कम तँ करैये पड़त।एक दोसराक सम्मान करब।मनुक्ख कें मनुक्ख बुझब। जे अदौ सं हमर संस्कार मे छल से फेर सं मोन पारय पड़त। समय आबि गेल अपन उन्नत एवं उपजाउ मिथिलाक बिषयमे फेर सँ सोची।
पलायन मिथिलाक लेल अभिशाप
————-
पलायन वा प्रवास मिथिला मे बहुत पहिनहि सँ होइत रहल अछि,ई कोनो नव बात नहि अछि मुदा आइ सय बर्ख पाछाँ जखन हम जाइत छी त’ ओहि समयक पलायन आओर एखनुक पलायनक प्रकृति पूराक पूरा बदलल सन बुझाइत अछि।पहिने किछु विशिष्ट लोक जे कोनो खास विद्या मे निष्णात रहैत छलाह जेना कर्मकाण्ड,ज्योतिष ,संगीत आदि मे ओ विभिन्न राजाक द्वारा बजाओल जाइत छलाह हुनक प्रतिभा के पूरा सम्मान भेटैत छलनि ओहन किछु व्यक्ति अपन देस सँ पलायन क’ परदेस मे बसि जाइत छलाह।ओतय अपन प्रभाव बढ़लापर अपन सम्बन्धी ओ समाजक किछु लोक कें सेहो ल’ जाइत छलाह।एहि पलायन सँ मिथिलाक अर्थव्यवस्था पर कोनो प्रभाव नहि पड़ैत छलैक,कारण हमर गाम स्वाबलंबी छल।गाम अपना जोकर अन्न,फल ,तीमन -तरकारी ,दूध-दही,औषधि आदि उपजा क’ लैत छल। वस्त्रक लेल बाँगक खेती सेहो कने- मने होइत छल।मिथिला नदी प्रदेश अछि बेर- बेरक दाही आ रौदी सेहो एतहुक अर्थव्यवस्थाक डाँर कमजोर क’ देलकै।लोक भोजनक लेल पलायन करय लागल।बिसम शताब्दीक आरंभमे जे अनपढ़ किसान ,मजूरक पलायन आरंभ भेल से ठहरबाक नामे ने ल’ यहल अछि।आब स्थिति ई अछि जे जन मजूरक अभावमे मिथिलका खेत पथार परती-पराँट पड़ल अछि।कलम गाछीमे बाँझी लटकल अछि।पोखरि,डबरा सभकेँ भूमाफिया सभ भरि -भरि क’ बेचि रहल अछि।नदी धार सभ गादि सँ भरि गेल अछि।एतय धरि जे अपन बाड़ी झाड़ी पड़ल अछि कियो खुरपी छुनिहार नहि।कोलकाता सँ रेलगाड़ी सँ जखन भोरे तरकारी उतरैत अछि तखन मिथिलाक छोट छोट नगर सँ गाम धरि चुल्ही पजरैत अछि।गुजरात सँ अमूलक डेयरी उत्पादक लेल टकटकी लगौने रहैत अछि मिथिला। बहुत भयाओन स्थिति अछि।
असलमे ई समस्या विकराल रुप धारण केलक आजादीक पछाति।बिहारक नेतृत्व मिथिलासँ सदति सतौत सन बेवहार केलकै।गंगाक उत्तर विकास लेल कहियो समुचित धियान नहि देल गेल।ने उद्योगक विकास भेल आ ने कृषिपर धियान देल गेल।लगातार रोदी दाही सँ उबि क’ लोक पराय लागल।आब स्थिति ई भ’ गेल छैक जे एतुका पुरुष केँ मिथिलाक अर्थबेवस्था पर सँ विश्वास साफे उठि गेल छैक। बिहारक सरकार मिथिलाक स्थितिपर धियान देबाक लेल साफे तैयार नहि अछि। पहिलहुँ सँ जे चीनी ओ जूटक उद्योग सभ छल सेहो सब बन्न पड़ल अछि। लोक पहिने किछु कष्ट सहियो क’ गाम मे रहैत छल से मनोवृत्ति बदलि गेलैक अछि सभ आब शहरमे रहय चाहैत अछि।नीक स्वास्थ्य सुविधा आ शिक्षा प्राप्त करय चाहैत अछि मुदा से पलयन सँ कथमपि संभव नहि छैक।जे अकुशल,अशिक्षित लोक सब धर्रोहि लगाक’ पलायन करैत अछि ओ सब अपना गाम सँ सेहो बहुत खराप जीवन जीबाक लेल अभिशप्त रहैत अछि।मुम्बइक स्लम क्षेत्रमे दिल्ली झुग्गी मे, फुटपाथपर आ पंजाबक किसानक दरबज्जापर हिनका सभक स्थिति बहुत खराप रहैत अछि,एक तरह सँ अपन धिया पुताक लेल पिड़ादायक जीवन जीबाक लेल ई लोकनि अभिशप्त रहैत छथि।ओकरे परिणाम छैक जखन पता चललै जे महामारी पसरि गेलैक त’ बिनु अपन जानक परबाहि कयने पायरे गाम विदाह भ’ गेलाह बिहारी मजूर,मैथिल मजूर।जनै छी एकर सबसँ बेसी कष्ट भोगि रहल अछि एतुका स्त्री आओर नेनासभ। हमरा मोन पड़ि रहल अछि यात्रीजीक एकटा कविता ‘गामक चिट्ठी’ ।कोना एकटा बच्चा अपन पिताक दुलार लेल वेकल रहैत अछि।ओ स्थिति दिन- दिन बढ़ले जा रहल अछि। मिथिलाक स्त्री लोकनिक मनोदसाक चित्रण यात्रीजी कोना कयने छथि से देखल जाय।
“चिट्ठी पबैत देरी तुरंत
भ’ जायब विदा
जँ हाथ हुए खाली तैयो
से लिखलनि अछि बौआक माय
अपनहि हाथेँ
झट आउ गाम
नहि आबी त’ हमरे सप्पत
जँ होए एकोरत्ती सिनेह बेटाक हेतु
जनु अनठाबी
भ’ जाउ बिदा चिट्ठी पबैत देरी तुरंत
से लिखलन्हि अछि अपनहि हाथेँ बउआक माइ”
पत्रात्मक ई कविता पैघ छै, बहुत मार्मिक छैक।से साठि बरख पहिनेक कविताक अछि।सम्प्रतिक हालति ओहि सँ बहुत खराप भेल अछि ,बहुत खराप।चितनीय अछि।अति चिंतनीय!
पलायन आओर मिथिलाक स्त्री
—————
मिथिलाक जे जन पलायन भेल अछि तकर सभसँ बेसी मारि पड़ल अछि स्त्री लोकनिपर। आइ जखन हम मिथिलाक गाम- गामक यात्रा करैत छी तँ बेसी स्त्रीए लोकनि भेटैत छथि गामपर। हिनका लोकनि जबावदेही बहुत बढ़ि गेलनि अछि।घरक भानस -भात,धिया-पुताक परिचर्या तँ हिनका करहि पड़ैत छनि आब जे किछु खेत खरिहान छनि सेहो हिनके सब कें देखय पड़ैत छनि।नेना लोकनिक शिक्षा- दीक्षा सं माल मवेशीक देखभाल,कर कुटुमक निमेरा सबटा हिनके माथपर छनि।हँ,एहिमे एकटा सकारात्म बात जे उभरि क’ आयल अछि ओ अछि स्त्री लोकनि स्वावलम्बन दिश बढ़ि रहल छथि।निर्णय लेबाक अधिकार हिनका भेट रहल छनि।पंचायतीराज मे आधा जगह सुरक्षित भेला सँ जन प्रतिनिधिक रुपमे जिला परिषद सँ वार्ड सभा धरि सभा ,बैसार मे भाग ल’ रहल छथि।स्वयं सहायता समूहक माध्यम सँ सेहो स्वाबलंबी बनि रहल छथि।समाजमे अपन भूमिका के निर्वाह सँ हिनका लोकनिक एकटा अलग पहिचान बनि रहल अछि।ई सकारात्मक पक्ष छैक मुदा एकर नकात्मक पक्ष भयाबह छैक।जे गरीब विपन्न परिवार अछि ।ओहि परिवारक पुरुष बाहर छैक,ओहो नीमन आमदनी नहि पठबैत छैक,एहना परिस्थिति मे जनानी केँ स्वयं श्रम करबाक लेल खेत मे,ईंट भट्ठा मे,मनरेगामे वा आनठाम जाय पड़ैत छनि।अशिक्षाक कारण कमे उमेरमे कैकटा बच्चाक माय बनि जाइत अछि।ओहि बच्चा सभक परवरिश आदिक भार ।एहन कोटिक स्त्रीक जीवन बहुत कठित परिस्थिति सँ गुजरि रहल छैक मिथिला मे।जँ ओहन परिवारक पुरुष गामेमे कोनो छोटो -मोट काज करय लगता त’ स्त्री लोकनिक जीवन स्तरमे सुधार हेतनिअसमय रंग रंगक बेमारी सं ग्रसित भ’ क’ कालकवलित हेबा सं बचती।
पलायन रोकबा मे मानसिक परिवर्तन सभसँ पैघ घटक
——————–
अपना मिथिलामे लोक गाममे रहब अपना शान के खिलाफ बुझैत अछि।जाहिमे किछु एहन लोक सेहो छथि जिनका लग किछु पैतृक जमीन जथा छनि।कलम गाछी छनि।अपनो साधारण शिक्षित छथि मुदा ओ गाम छोड़ि देलनि।दस सँ पन्द्ह हजारक औसत दरमाहा पर नगर मे दस सँ चौदह घंटा धरि जीहतोड़ मेहनति करैत छथि।हुनका लोकनि के कहब छनि जे गाममे श्रमिक नहि भेटैत छैक खेती हेत कोना?दोसर आब कियो खेतीहर कहौनाय अपन अपमान बुझैत अछि।आब जमाना नहि रहलै जहिया ई कहल जाइ ,”उत्तम खेती ,मध्यम बान/ निषिध चाकरी भीख निदान।
चाकरीबला मानसिकता सिर चढ़ि क’ बाजि रहल अछि।ओ लोकनि अपन सभटा सम्पत्ति के ब्लौक क’ देने छथिन।
दोसर प्रकार पलायनवादी ओहेन लोक अछि जे जकरा भूमि नहि छैक,निर्भुमि अछि। ओकरा कतहुं मजूरेक काज करबाक छै।गाममे मनरेगा मे पंजीकृत अछि मुदा एक सय दिनक रोजगार नहि भेटैत छैक। ओ लोकनि गामक गिरहस्थक खेतमे काज करब अपन मानहानि बुझैत छथि।पंजाब मे चारि सय टाका मे दस घंटा खटता मुदा एतय पाचो घंटा नहि खटता।एहि मानसिकता सं अक्कछ भ’क’ बहुतो किसान खेती करब छोड़ि देलनि।खेत सब परती पड़ल अछि। दुनू पक्ष कें समुचित बिचार करय पड़तनि।किसान पक्ष उचित मजूरी देबाक लेल तैयार होथि आओर मजूर पक्ष उचित मेहनति जे आनठाम करैत छथि से एतय कियेक नहि करता। एहितरहक मानसिकतासं कृषिमे परिवर्तन आबि सकयै स़गहि कृषि कर्मक किछु अनुसांगीक काज जेना पशुपालन,माछपालन,मधुमाझी पालन आदि सेहो संगे चलि सकैत छी।
प्रवासी आओर धनीक मैथिलक पलयान रोकबामे भूमिका
—————-
बहुतो गोटे पलायनपर चिंता व्यक्त करैत रहैत छथि।खाली चिंता व्यक्त केला सं की हैत? दुनियांक प्राय: भूभाग मे जे सम्पन्न व्यक्ति होइत छथि ओ अपन गाम ,क्षेत्रक विकासक लेल आगां देखाइत छथि।हमरो समाजमे ई प्रचलन छल मुदा पछिला पचास बर्खमे ई प्रचलन समाप्तप्राय भ’ गेल।पछिला पचास बर्ख पहिने मिथिलाक इसकूल,कालेज,अस्पताल,धर्मशाला आदिक निर्माणमे समाजक सभ वर्गक योगदान रहलैक अछि से बिनु कोनो सरकारी सहयोगक।हमरा गाममे एकटा प्राचीन हाइस्कूल अछि जकर स्थापनामे एकगोटे जमीन देलखिन ,एकगोटे भवन निर्माणक लेल टाका आओर गामक जनसाधारण श्रमदान केलनि।एहन हजारक हजार उदाहरण अछि मिथिलामे।
बेर आयल अछि मिथिलाक सम्पन्न आओर सक्षम भाई- बहिन लोकनि मिथिला दिश एकबेर आँखि उठा क’ देखियौ।बेसी नहि अपन- अपन गाम कें स्वावलंबी बनेबामे सहयोग हेतु आगाँ आबथि। काज करथि।बहुतरास समस्याक समाधान अपने भ’ जायत।हं,ग्रामवासी सभ हुनका लोकनि योगदानक सराहना करथि।हुनक काज कें उपहासात्मक नहि,सकारात्मकताक संग आत्मसात करथि।
आब अबैत छी की मिथिलाक विकास मे सरकारक सेहो कोनो भूमिका छैक की नहि? एखन जे सरकार अछि तकरा मिथिलाक विकासमे कोनो अभिरुचि नहि छैक।एकटा उदाहरण सं एकरा बुझल जा सकैत अछि ।जखन श्रीनीतीश कुमारक नेतृत्वमे ई जे तथाकथिन सुशासनक सरकार बनल से संकल्प लेलक जे अगिला पांच बर्खमे मिथिलाक सब बन्न चीनी मिल चालू क’ देल जायत।पनरह बर्ख बीत गेल।ढाक क तीन पात।तँ की हमसभ ओहिना हाथपर हाथ धयने बेसल रही।नहि, हमरा सबकें एकदिस अपना स्वाबलंबनक बदौलति ठाढ़ होब’ पड़त दोसर दिस सरकारी राजस्वमे अपन हिस्सा माँगय पड़त। एहि लेल युवा पीढ़ीकें जागय पड़तनि। मिथिलाक बन्न मिल सब चालू हुए। शिक्षाक बदौलति सेहो हम अपन शीक्षित बेरोजगाड़क बेरोजगाड़ी दूर क’ सकैत छी। स्तरीय विद्यालयक स्थापना,नीक कोचिंग संस्थान।व्यावसायिक शिक्षा संस्थानक स्थापना। सेहो पलायन के रोकबामे सहायक भ’ सकैत अछि।
कहबाक तात्पर्य जे इएह बेर अछि जे एहि समस्यापर हम सभ गहीरताई सँ विचार करी। आबयवला समय बहुत भयाबह होइबला अछि। आन प्रदेशमे रोजगारक भयानक संकट उत्पन्न होयत।समाजमे नीक वातावरण बनाबी।अपन भूमिक विकासमे योगदान दी। अपन -अपन गाम केँ अपना पैर पर ठाढ़ करी,आओर स्वाभिमान आ सम्मानक संग जीवन बिताबी।
स्रोत : दिलीप कुमार झा के फेसबुक वाल सँ
https://m.facebook.com/story.php?story_fbid=3200413020184367&id=100006471008168


text:
मधुबनीक भटसिमरि मे राष्ट्रीय लोक उत्सव शुरू भ' चुकल अछि. अछिंजल ओ नारी उद्गार संस्थान संगहि संस्कृति मंत्रालयक संयुक्त प्रयासें कएल जा रहल 'राष्ट्रीय लोक उत्सव' कार्यक्रमक उद्घाटन बुधदिन 27 सितम्बर 2017 कें बिहार सरकारक पंचायती राज मंत्री कपिलदेव कामत केलनि.
अवसर पर मुख्य अतिथिक रूप मे मैथिली नाट्यकार महेंद्र मलंगिया उपस्थित छलाह त' विशिष्ट अतिथिक आसन पूर्व मंत्री रामलखन राम 'रमण' ओ लौकहीक विधायक लक्ष्मेश्वर राय ग्रहण केलनि. बिहार विधान परिषद् सदस्य सुमन महासेठ ओ राजनगरक विधायक रामप्रीत पासवानक गरिमामयी उपस्थिति मे कार्यक्रमक शुभारम्भ भेल.
एहि लोक उत्सवक पहिल दिन उपस्थित पाहून लोकनि लोक कला ओ संस्कृति पर अपन वक्तव्य प्रस्तुत केलनि. संगहि विभिन्न लोक कलाकार लोकनि द्वारा कलाक प्रदर्शन सेहो कएल गेल. कार्यक्रम में जिलाक लोक कला प्रेमी ओ साहित्यिक लोकनिक नीक जुटानी देखल गेल.
कार्यक्रम मे रसनचौकी वादन, बांसुरीवादन, छऊ नृत्य, पारंपरिक गीतनादक संगहि 'अछिंजल' द्वारा मैथिली नाटक 'हाय रे हमर घरबाली' प्रस्तुत कएल गेल. एहि अवसर पर सलहेस लोकनाट्य प्रस्तुतिक संगहि मध्य प्रदेशक संस्था अंगराग द्वारा महाबली नाटक सेहो देखाओल गेल.
ज्ञात हो जे तीन दिवसीय कार्यक्रम आइ दोसर दिवस अछि, जाहि मे देश भरिक लोक कलाकार लोकनि जुटल छथि. लोक कलाक एहि महापर्व मे मिथिला सहित देशक विभिन्न भू-भागक कला प्रदर्शन होएत.
#MithiEvents
#MithiEvents
Tags: कला-संस्कृति हालचाल


text:
सीमा पर शहीद भेल सैनिक लोकनि आ अभिनेता स्व. सुशांत सिंह राजपूत के समर्पित ई अन्तर्राष्ट्रीय योग दिवस आयोजन :: नृत्यसम्राट मोहित खांडेलवाल
नटराज डांस एकेडमी के तरफ सँ प्रति वर्ष के तरह एहि साल सेहो 21 जून के कंकाली मंदिर के प्रांगण में भोरे 5:00 बजे सँ अंतर्राष्ट्रीय योग दिवस पर योग शिविर के आयोजन कयल गेल। एहि कार्यक्रम में मुख्य अतिथि के रूप में श्री सत्यवान जी छलाह। एहि कार्यक्रम में योग शिक्षक योगाचार्य कमलेश चौधरी जी योग प्रशिक्षण देलाह जहिमें सूर्य नमस्कार,ऊँ मंत्र सहित संधि योग, वज्रासन, मंडूकासन एवं प्राणायाम सिखेलथि आ विभिन्न प्रकार की योग के गुणपूर्वक चर्चा कयलन्हि।
नटराज डांस अकेडमी सँ वरिष्ठ नर्तक श्री मोहित खंडेलवाल योग के महत्व के बतबैत कहलथि कि ईहो जीवन जीबाक एक तरीका अछि जहिसँ शरीर स्वस्थ रहैत अछि आ योग के माध्यम से शरीर आ मन में सामंजस्य स्थापित होईत अछि। हमसब आई 21 जून के अंतरराष्ट्रीय योग दिवस के अवसर पर योग के गुण-लाभ के चर्चा करैत छी। ओना त शरीर के स्वस्थ राखय के अनेक तरीका अछि, कियो सुबह टहलय छथि, कियो दौड़य छथि, कियो जिम में जाकय व्यायाम करय छथि, एहि प्रकार योग सेहो शरीर के स्वास्थ्य आ ऊर्जावान रखबा लेल कयल जाईत अछि पर योग कुछ मायने में आन चीज सँ भिन्न अछि । योग शरीर आ मोन के स्वस्थ रखबालेल एकटा आध्यात्मिक प्रक्रिया अछि आ ई शरीर में ऊर्जा बनेबाक आ शरीर के रोगप्रतिरोधकता बढ़ेबाक काज करैत अछि।
मैथिल मंच सँ मणिभूषण राजू एहि आयोजन आ आयोजन में आमंत्रण हेतु आयोजकगण के धन्यवाद दैत कहलथि कि नृत्य सेहो एक प्रकार के योग अछि। नटराज डांस अकेडमी के एहि प्रयास के लेल धन्यवाद ज्ञापित करैत ओ कहलाह कि निश्चय एकटा अद्वितीय प्रयास अछि जे मोहित खांडेलवाल जी अपन कला अकादमी के संग योग दिवस पर योग के नृत्य आ साधना सँ जोड़ि रहल छथि।
एहि कार्यक्रम मे नटराज डांस अकेडमी के कलाकारगण द्वारा अद्भुत आ विलक्षण भगवती वंदना नृत्य संग प्रस्तुत कयल गेल जहिमें वरिष्ठ नर्तक मोहित खांडेलवाल जी अपने तैयारी करबेने छलाह। ई मनमोहक प्रस्तुति आयोजन संग योग दिवस के उपयोगिता के पूर्ण कयलक।
आयोजन के समापन में देश के सीमा पर शहीद भेल सैनिक लोकनि आ अभिनेता स्व. सुशांत सिंह राजपूत के समर्पित करैत वरिष्ठ नर्तक मोहित खांडेलवाल जी जोश सँ ओतपोत भय अपन देशक सेना के जयघोष कयलाह आ अपन देश के सरकार आ सेना पर पूर्ण भरोसा जतेलाह। स्व. सुशांत राजपूत के लेल द्रवित मोन सँ श्रद्धांजलि अर्पित कयलन्हि आ कहलाह जे एकटा कलाकार कखनो आत्महत्या नहि कय सकैत अछि, एखनहु हमर सबके मोन ई मानयलेल तैयार नहि अछि जे स्व. सुशांत राजपूत के हमसब आगा नै देखि सकब।
मैथिल मंच के अध्यक्ष मणिभूषण राजू, अभिनेता स्व. सुशांत राजपूत के प्रकरण में सरकार सँ हत्याक एंगल सँ जाँच करेबाक लेल आग्रह कयलाह आ जन-जन सँ आग्रह कयलाह जे कलाकार के असली शक्ति ओकर कला के देखयवला दर्शक अर्थात जनता जनार्दन होईत छथि।
जँ हमसब अपन क्षेत्र के कला के आगा बढ़ैत देखय चाहय छी त हमरा सबके एकटा मजबूत खाम जकाँ कलाकारलोकनि के पाछा ठाढ़ रहय पड़त आ आगा एहन कोनो सुशांत वा आन ककरो समाचार नहि आबय ओहिलेल साकाँक्ष रहय पड़त।
जहिना चारि महीना के लाकडाउन देश के वातावरण सँ लय क पर्यावरण के शुद्ध कयलक ओहिना अगर हमसब मिथिला आ समस्त बिहार के लोक दू साल तक बॉलीवुड आ भोजपुरी के सिनेमा देखनाई बंद कय दी त स्वत: अहू में शुद्धता आबि जायत आ भोजपुरिया फूहड़पन खतम होयत। राजूजी सबसँ आग्रह कयलाह कि आगा के दू साल नै त कम सँ कम एक साल केवल मैथिली आ मैथिल के सुनि, हुनक उत्साहवर्धन करी आ जँ संभव होई त अपन आसपास के कलाकार के यथोचित संग आ सहयोग करी।